Summary: Testatuista pehmoleluista irtosi pieniä paljetteja liian helposti. EU-komissio julkaisi varoituksen nettisivuillaan.

Suomen tulli on kieltänyt markkinoille pääsyn joukolta suosittuja, paljetein koristeltuja pehmoleluja. Syynä on tukehtumisvaara. Myös EU-komissio on julkaissut niistä varoituksen nettisivuillaan, jotta myös muissa EU-maissa tiedetään niistä.
 Tullin testaamista leluista on irronnut pieniä paljetteja liian helposti. Hitiksi nousseet paljettilelut ovat tulleet markkinoille viime talven aikana.
 – Olemme tutkineet 13 erilaista paljettilelua ja ne ovat kaikki menneet hylkyyn. Mitkään eivät ole täyttäneet (turvallisuus)vaatimuksia. Niistä kaikista on irronnut pieniä osia ja ne ovat aiheuttaneet tukehtumisvaaran, sanoo valvontajohtaja  Mikko Grönberg  Tullista.
 Tullin Mikko Grönbergin mukaan satakunta leluerää hylätään vuosittain tuoteturvallisuustestissä.  Markku Pitkänen / Yle
 – Ne on nyt Tullin valvonnassa. Niitä ei saa saattaa markkinoille tällä hetkellä, Gräönberg tähdentää.
 Grönberg kuitenkin huomauttaa, että paljettilelut eivät ole markkinoille saattamisen kiellossa kategorisesti, vaan kielto koskee ainoastaan Tullin testeissä määräysten vastaisiksi todettuja tuotteita.
 Tulli päätyi kieltoon viime kuukausina tehtyjen vetotestien jälkeen.
 15 prosenttia hylätään
 Tullilaboratorio selvittää vuosittain 600–700 lelun tuoteturvallisuuden. Puutteita löytyy yllättävän monesta.
 – Niistä sellainen 15 prosenttia päätyy hylkyyn. Noin sata leluerää hylätään vuodessa, Grönberg kertoo.
 Hittileluissa on ilmennyt turvallisuuspuutteita aiemminkin muun muassa limaleluissa ja ns. spinnereissä.
 – Spinnereistä irtosi paristoja ja limaleluissa oli kemiallisia ongelmia, kertoo fyysikko  Mikko Kontiainen  Tullilaboratoriosta.
 Testatuista pehmoleluista on irronnut pieniä koristepaljetteja liian helposti.  Markku Pitkänen / Yle
 Lelujen lisäksi Tulli selvittää myös lukuisten muiden käyttö- ja kulutustavaroiden, kuten vaatteiden ja kosmetiikan vaatimustenmukaisuutta. Myös elintarvikkeet työllistävät paljon.
 Kaikkiaan Tullilaboratoriossa tutkitaan vuosittain 4 000–5 000 tuoteturvallisuusvalvonnan näytettä.
 – Kokonaisuudessaan testatuista tuote-eristä hylätään tai huomautetaan 20 prosenttia, mutta se vaihtelee paljon tuotekategorioittain, Grönberg kertoo.
 Riskituotteista tietoa EU:lle
 EU-maat lähettävät tietoa havaitsemistaan riskituotteista EU-komissiolle. Harkinnan jälkeen komissio julkaisee nettisivuillaan tietoa näistä tuotteista, jos arvelee sen olevan tarpeellista tietää myös muissa EU-maissa. Näihin kulutustavaroita koskeviin ns.  Rapex-ilmoituksiin voi tutustua täällä .
 Komissio on nyt julkaissut tämän paljettileluihin liittyvän varoituksen nettisivuillaan.  Jyrki Ojala
 Komissio on julkaissut nyt myös paljettileluihin liittyvän varoituksen sivuillaan (kuva yllä). Varoitus löytyy tuoreen  Safety Gate - Most recent alerts  viikkoraporttien ( Weekly reports ) julkaisujen kohdasta  report 22 (31/05/2019) .  Tässä linkki siihen . Varoitus paljettileluista löytyy listauksen loppupäästä, ja vaatii melkoisen rullauksen alaspäin.
 – Oletuksena on, että komission sivuilla julkaistu varoitus johtaa kyseisten lelutyyppien laajempaan näytteenottoon ja tutkimiseen koko EU-alueella, Grönberg sanoo.
 Grönbergin mukaan myös leluvalmistajat seuraavat näitä Komission varoitussivuja ja niillä on samalla korjaavaa sekä ennaltaehkäisevää vaikutusta, kun nyt todettuihin puutteisiin kiinnitetään laveammin huomiota.
 – Näin tämän tyyppisten määräysten vastaisten ja pienille lapsille tukehtumisvaaraa aiheuttavien tuotteiden markkinoillepääsy hankaloituu koko unionin alueella, Grönberg kuvaa tehoa.

Tukehtumisvaara pikkulapsille – Tulli kielsi paljetein koristelluilta suosikkileluilta pääsyn markkinoille, myös EU varoittaa


Summary: Petoksesta tuomitulla miehellä on diagnosoitu niin sanottu sivupersoonahäiriö.

Floridalainen oikeusistuin on tuominnut rikkaana saudiprinssinä 30 vuoden ajan esiintyneen amerikkalaismiehen 18 vuodeksi vankeuteen petoksesta. 48-vuotias  Anthony Gignac  on syntynyt Kolumbiassa, mutta hänet adoptoitiin lapsena yhdysvaltalaiseen perheeseen.
 17-vuotiaana hän aloitti rinnakkaiselämän "Sultan Bin Khalid Al-Saudina". "Saudiprinssi" onnistui huijaamaan sijoittajilta ainakin kahdeksan miljoonaa dollaria erilaisiin "liiketoimintasuunnitelmiin".
 Gignac on vuosien mittaan pidätetty ainakin 11 kertaa prinssinä esiintymisen vuoksi, mutta se ei ole estänyt häntä jatkamasta huijausta.  Miami Herald -lehden mukaan miehellä on diagnosoitu niin sanottu sivupersoonahäiriö.
 "Saudiprinssi Sultan Bin Khalid Al-Saudille" tuli tutuksi muun muassa Louis Vuittonin liike Miamissa.  AOP
 Vuonna 2017 tehtyyn pidätykseen asti Gignac eli ylellistä elämää "prinssinä". Hänellä oli asunto Miamin raharikkaiden alueella Fisher Islandilla, tulipunainen Ferrari, Rolexin kelloja, Cartierin rannekoruja ja Louis Vuittonin laukkuja. Hänellä oli myös väärennetty diplomaatin valtuuskirja ja ympärillään henkivartijoita.
 Investoijilta "Sultan Bin Khalid Al-Saud" vaati itselleen lahjoja ja kuninkaallisen perheen jäsenelle sopivaa kohtelua.
 Miami Heraldin mukaan huijausvyyhti alkoi paljastua yhden pienen virheen vuoksi. "Saudiprinssin", jonka piti olla harras muslimi, nähtiin syövän hyvällä ruokahalulla pekonia ja muita porsaanlihaherkkuja.

Kolumbialaissyntyinen mies esiintyi 30 vuotta saudiprinssinä ja huijasi miljoonia – "Sultan Bin Khalid Al-Saud" jäi kiinni syötyään pekonia


Summary: Ammattilaiset myöntävät, että he eivät pysty auttamaan kaikkia vieraannuttamisesta kärsiviä perheitä.

Etelä-Karjalan sosiaali- ja terveyspiiri (EKSOTE)

Tästä on kyse Vieraannuttamisessa lapsen ja hänelle läheisen ihmisen suhdetta hankaloitetaan tahallisesti. Vieraannuttaminen on haitallista lapsen kasvulle ja kehitykselle. Suurin osa tarjolla olevasta avusta perustuu vapaaehtoisuuteen Kaikkia perheitä ei kyetä auttamaan
 – Vanhemmat saattavat olla hyvin hädissään. Puhelussa purkautuu kaikki se hätä ja tuska.
 Näin vieraannuttamisen kohteeksi joutuneiden vanhempien yhteydenottoja kuvailee Etelä-Karjalan sosiaali- ja terveyspiiri Eksoten lastenvalvojien tiimivastaava  Eija Kuitto .
 Vieraannuttamisella tarkoitetaan toimintaa, jossa lasta tahallisesti etäännytetään esimerkiksi toisesta vanhemmastaan. Usein tätä tekee toinen vanhemmista esimerkiksi avioeron jälkeen. Vieraannuttaminen voi näkyä esimerkiksi lasten tapaamisten vaikeuttamisena tai estämisenä.
 – On esimerkiksi ilmoitettu, ettei lapsi pääse tapaamiseen, koska on kipeänä. Toinen vanhempi onkin tämän jälkeen nähnyt lapsen jossakin, jolloin herää tietenkin epäilys. Välit ovat tällöin usein jo tosi riitaisat, kuvailee Eija Kuitto.
 Lastenvalvoja Eija Kuitto tietää, että osa ongelmaisista perheistä jää ilman apua.  Kalle Purhonen / Yle
 Lastenvalvoja Kuitto pitää vanhempien harjoittamaa vieraannuttamista erittäin vakavana asiana.
 – Lapsi tarvitsee molempia vanhempiaan. Se, että molemmat ovat tukena kasvussa ja kehityksessä, on tärkeää.
 Määriä ei ole tiedossa
 Vieraannuttaminen tunnistetaan ammattilaisten keskuudessa Kuiton mukaan hyvin, mutta sitä ei tilastoida mitenkään. Tästä syystä määriä voi vain arvioida.
 – Vakavampia tapauksia on tällä hetkellä Etelä-Karjalan alueella kolmisen kappaletta. Lievempää vieraannuttamista esiintyy meidän tietojemme mukaan noin kymmenessä perheessä.
 Terveyden ja hyvinvoinnin laitoksen THL:n kehittämispäällikkö  Päivi Petrelius  korostaa, että vieraannuttaminen ilmiönä on tosi, mutta termiä käytetään hänen mukaansa herkästi myös tapauksista, joissa kyse voi olla jostain aivan muusta.
 – Lapsella voi olla myös muita syitä siihen, miksei hän halua mennä viikonlopuksi toisen vanhemman luokse.
 Joidenkin  arvioiden mukaan  vieraannuttamista esiintyy Suomessa joka kymmenennessä eroprosessissa ja noin neljäsosassa oikeuteen päätyneistä huoltoriidoista. Yle julkaisi aiemmin artikkelin, jossa perehdytään tarkemmin yhteen vakavaan suomalaiseen vieraannuttamistapaukseen.  Lue artikkeli täältä .
 Apua ei ole pakko ottaa vastaan
 Vieraannuttamisen pysäyttämistä vaikeuttaa, ettei vanhempaa voi pakottaa ottamaan apua vastaan. Kriisiytyneimpiä tilanteita setvitään käräjäoikeudessa. Siellä voidaan uhkasakon avulla velvoittaa vanhempaa mahdollistamaan lapsen ja toisen vanhemman tapaamisia.
 THL:n kehittämispäällikkö Päivi Petrelius toteaa, ettei jumiutuneisiin vanhempien välisiin konfliktitilanteisiin aina ole apuja.
 – Tässä on ilman muuta kehittämisen paikka. Tutkimusperusteisia menettelytapoja tarvitaan lisää.
 Vieraannuttaminen voi vaarantaa lapsen psyykkisen kehityksen. Kuvituskuva.  Mikko Savolainen / Yle
 Eteläkarjalaisten perheiden kanssa työskentelevä Eija Kuitto kertoo, että he ovat saaneet työstään hyviä tuloksia. Jo yksi tapaaminen vanhempien kesken voi pysäyttää haitallisen toiminnan.
 – Näitä kokemuksia meillä on. Siitä kiitän vanhempia, he ovat ottaneet avun vastaan ja kuuntelevat, kun me valotamme asioita lapsen näkökulmasta, ilman syyllistämistä.
 Eija Kuitto myöntää kuitenkin, että heidän auttamistyönsä perheille ei ole aukotonta. Aina osa eronneista pariskunnista jää riitaisiksi ja vieraannuttaminen jatkuu.
 Syy löytyy usein avioeroparin parisuhteen ongelmista ja eron myötä tulleista kielteisistä tunteista, joista ei ole päästy yli.
 – Katkeruus, viha… Ero on jäänyt käsittelemättä. Olemme pohtineet, miten voisimme vielä paremmin auttaa eroperheen lapsia ja aikuisia.
 Uudistetulle laille on kovat odotukset
 Uudistettu laki lapsen huollosta ja tapaamisesta astuu voimaan joulukuussa. Laissa painotetaan nyt lapsen oikeutta hyvään suhteeseen myös siihen vanhempaan, jonka luona hän ei asu. Monet ammattilaiset ovat erittäin tyytyväisiä päivitettyyn lakiin, ja sille on kovat odotukset.
 – Tämä on todella tärkeää! Lakiin on myös kirjattu, että molempien vanhempien tulee myötävaikuttaa siihen, että tapaamiset sujuvat, sanoo Eija Kuitto.
 Ensi- ja turvakotien liiton kehittämispäällikkö  Jussi Pulli  toteaa, että lainsäätäjä on nyt tunnistanut ongelman. Sen tulisi näkyä myös käytännössä.
 – Vieraannuttamisen tunnistamiseen ja sen kanssa työskentelyyn tulisi mielestäni edelleen kiinnittää huomiota ja tähän tuleva lain muutos myös velvoittaa.
 Lue seuraavaksi:   Eero ei ole tavannut tytärtään yli vuoteen – kun äiti tai isä sulkee toiselta vanhemmalta oven lapsen elämään, keinoja ei ole

Hätä ja tuska purkautuvat puheluissa lastenvalvojalle – osa äideistä ja isistä menettävät lapsensa, ilman perusteita


Summary: Tulevan hallituksen verolinja näyttää antavan lisää pienituloisille ja lapsiperheille.

SDP:n  Antti Rinteen  kaavaileman hallitusohjelman verolinjaukset alkavat varmistua, vaikka joitakin asioita on vielä auki. Rinne on vahvistanut jo aiemmin, että uusi hallitus lisää pysyviä menoja 1,2 miljardilla eurolla. Veronkorotuksia on tulossa noin 700 miljoonan euron edestä.
 Tuloverotusta tuleva hallitus aikoo keventää noin 200 miljoonalla.
 Pieniin eläkkeisiin kaavaillaan muutaman kympin korotuksia kuukaudessa ja lapsilisät nousevat kympillä monilapsisissa perheissä. Toisaalta haittaveroja korotetaan; kuten tupakan ja alkoholin. Lisäksi bensavero on nousemassa, mutta millä aikataululla, on vielä avoinna.
 Tähän mennessä saatujen tietojen perusteella hallitusneuvottelujen verolinja saa kiitosta Palkansaajien tutkimuslaitoksen johtajalta  Elina Pylkkäseltä  yhtäältä sosiaalisen oikeudenmukaisuuden näkökulmasta ja toisaalta myös ympäristöpainotuksen näkökulmasta.
 – Varmaan siinä vero- ja sosiaaliturvapolitiikassa on ajateltu tulonjakoa ja hyvinvointia. Indeksijäädytyksiä ei jatketa ja pienituloisille sekä lapsiperheille näyttää tulevan lisää, arvioi Pylkkänen.
 "Talouskasvu voi olla tärkeämpi julkisen talouden tulolähde kuin työllisyyden kasvu"
 Entä sitten valtiontalouden tasapainon saavuttaminen vuonna 2023? Voidaanko se saavuttaa nostamalla työllisyysaste 75 prosenttiin, myymällä valtion omaisuutta ja käyttämällä osinkotuloja?
 Pylkkäsen mukaan budjetin saa tasapainoon muutamalla keinolla: menoja leikkaamalla, tuloja eli verotusta korottamalla ja velkaa ottamalla tai omaisuutta myymällä.
 – Kaikkia näitä keinoja tullaan käyttämään, jos näyttää tarpeelliselta ja siihen on sitouduttu ja ennakolta sovittu.
 Tilannetta helpottaa, jos verotuloja saadaan ilman, että veroja tarvitsee edes korottaa, Pylkkänen sanoo.
 – Talouskasvu voi olla julkisen talouden tulolähteenä tärkeämpi kuin työllisyyden kasvu, sillä työllisyyden kasvu ei välttämättä aina kaikissa tilanteissa paranna julkista taloutta. Ja talous voi kasvaa ilman, että työllisyys kasvaa.
 Tämä riippuu siitä, miten ja millaisia työpaikkoja syntyy. Jos työllisyys on tuettua tai sitä yritetään saavuttaa suurilla verokevennyksillä, se ei välttämättä korjaa julkisen talouden tasapainoa, arvioi Pylkkänen.
 Kaikissa tapauksissa hänen mukaansa ei pidä paikkaansa kaavamaisesti laskettu, yleinen nyrkkisääntö, että prosenttiyksikön lisäys työllisyydessä toisi miljardin lisätulot valtiolle. Kyse on siitä, miten työllisyysastetta pystytään nostamaan ja miten työllisyysaste lasketaan.
 – Inhimilliseltä kannalta tähän juuri pitäisi pyrkiä, eli että kaikki halukkaat voisivat osallistua työmarkkinoille, myös osatyökykyiset. Julkisen talouden kannalta sen vaikutus voi kuitenkin olla vähäinen, Pylkkänen arvioi.
 Kotitalousvähennyksen pienentäminen on oikea suunta
 Lapsilisien korottamista kympillä, kotitalousvähennyksen leikkausta ja asuntolainojen korkovähennyksen poistamista Pylkkänen pitää mittaluokaltaan pieninä. Sitä paitsi asuntolainojen korkovähennysoikeutta on jo karsittu paljon parin edellisen hallituskauden ajan.
 Kotitalousvähennyksen pienentäminen on kuitenkin oikeansuuntainen toimenpide tässä taloussuhdanteessa.
 – Kotitalousvähennystä korotettiin juuri, vaikka korkeasuhdanteessa sitä pitäisi pienentää, sillä sitä käytetään verotukena remonteille. Laskusuhdanteessa sitä sen sijaan tulisi käyttää elvytyskeinona.
 Lapsilisien korottamisella halutaan palauttaa tuen tasoa suhteessa elinkustannuksiin, koska niitä on aiemmin leikattu ja indeksejä jäädytetty. Sen hyvä puoli on, että se ei kasvata kannustinloukkuja, koska lapsilisä ei pienene, vaikka vanhemmat tekisivät töitä, Pylkkänen arvioi.
 Monia veroja on siirretty hallitusneuvotteluissa työryhmiin, kuten sokerivero ja työtulovähennys. Kertooko tämä siitä, että asiat ovat aika vaikeita?
 – Poliitikkojen on aina helpompi luvata korotuksia haittaveroihin, kuten alkoholi- ja tupakkaveroon. Ne vähentävät poliitikkojen kannatusta vähemmän kuin muiden verojen korotukset, koska kukaan ei voi karsastaa politiikkaa, joka edistää terveitä elämäntapoja.
 Yleisenä arviona politiikasta ennen vaaleja ja hallitusneuvottelujen aikana, Pylkkänen sanoo, että poliitikot ovat nyt alkaneet kuulostella enemmän, mistä ihmiset puhuvat. Erityisesti nuorisoa halutaan nyt kuunnella.
 – Tärkein esimerkki on ilmastonmuutos, jonka nuoret ovat nostaneet voimakkaasti esiin. Ilmastopolitiikka toki palvelee kaikkia sukupolvia ja talouden kestävyyttä pitkällä aikavälillä. Jos hallitus ylenkatsoisi tätä, niin demokratialla ei olisi enää vastakaikua, hän summaa.
 Lue myös:
 Hallitusneuvottelujen verolinjaukset varmistumassa: Kotitalousvähennystä leikataan, bensa kallistuu 5 senttiä ja lapsilisiin pieni korotus
 Nämä 7 asiaa hallitusohjelma muuttaisi arjessa:  Pienimpiin eläkkeisiin korotus, kotitalousvähennys pienenee ja isille kiintiöidään perhevapaita
 Ylen tiedot: Sosiaaliturvan uudistaminen menee parlamentaariseen valmisteluun
 Analyysi: Antti Rinne lopettaa 8 vuotta jatkuneen säästölinjan
– hallitusohjelma tähtää kansalaisten tyytymättömyyden purkuun

Palkansaajien tutkimuslaitoksen Pylkkänen:"Sosiaali- ja verolinjauksissa ajateltu tulonjakoa ja hyvinvointia"


Summary: Donald Trumpin entinen strategiapäällikkö Steve Bannon haaveilee Euroopan oikeistopopulistien voimien yhdistämisestä.

Italian kulttuuriministeriö heittää kapuloita rattaisiin Yhdysvaltain presidentin  Donald Trumpin  entinen strategiapäällikkö  Steve Bannonin  suunnitelmiin perustaa populistien koulutuskeskus. Bannoniin sidoksissa oleva ajatuspaja Dignitatis Humanae -instituutti on aiemmin ilmoittanut perustavansa Italiaan tulevien populistijohtajien koulutukseen keskittyvän akatemian.
 Opinahjo on ollut määrä perustaa Rooman eteläpuolella sijaitsevaan vuonna 1211 perustettuun Trisultin luostariin, jonka Dignitatis Humanae on vuokrannut Italian valtiolta.  Populistikoulu on osa Bannon haavetta Euroopan oikeistopopulistien voimien yhdistämisestä.
 Nyt kulttuuriministeriö on kuitenkin ilmoittanut purkavansa vuokrasopimuksen, koska vuokralainen ei ole täyttänyt sopimuksen ehtoja ja on jättänyt lupamaksuja maksamatta. Vuokralaisen olisi muun muassa pitänyt kunnostaa luostarin rakennuksia.
 Steve Bannon Roomassa maaliskuussa 2019. Ettore Ferrari / EPA
 "Poliittinen päätös"
 – Kyse ei ole poliittisista mielipiteistä, vaan lain noudattamisesta, toteaa kulttuuriministeriön alivaltiosihteeri  Gianluca Vacca .
 Dignitatis Humanae -instituutin perustanut englantilainen  Benjamin Harnwell  ei niele ministeriön selitystä. Hänen mukaansa kyseessä on poliittinen päätös, jota vastaan hän aikoo taistella vaikka se veisi miten monta vuotta hyvänsä.
 Italian kulttuuriministerinä on Viiden tähden liikkeen  Alberto Bonisoli . Bannon puolestaan on hyvissä väleissä Viiden tähden liikkeen hallituskumppanin Legan johtajan, sisäministeri  Matteo Salvinin  kanssa. Hallituspuolueiden välit ovat viime aikoina kiristyneet.
 Paikalliset asukkaat ovat protestoineet äänekkäästi populistiakatemiasuunnitelmia vastaan.

Bannonin italialaisluostariin suunnittelema populistikoulu vaikeuksissa – Italian kulttuuriministeriö häätää vuokralaiset


Summary: Palkittu näyttelijä on rooleissaan kasvanut suomalaisen parisuhteen tulkiksi.

Oona Airola seisoo lähes tyhjillään ammottavan liikekiinteistön ovensuussa, ja vetää kumimaton kyllästämää ilmaa hartaana nenäänsä.
 – Tää haju tuo niin muistoja mieleen!
 Näyttelijä kertoo viettäneensä teininä järjettömän määrän tunteja Anttilan Kokkolan myymälän tuulikaapissa.
 Oikeasti?
 – Joo. Tuhansia. Olimme kaverini Tiian kanssa vakkiksia. Istuimme täällä aina vapaa-ajalla.
 Nyrkkeilijä Olli Mäestä kertova Hymyilevä mies on viime vuosien menestyneimpiä suomalaiselokuvia. Oona Airola Raijana ja Jarkko Lahti Ollina. Kuokkasen Kuvaamo, © Elokuvayhtiö Aamu 2016
 Kauppaketju Anttilan tarina on jo ohi, Airolan vasta alkuvuosissa.
 Vuonna 2016 Airola päätyi valkokankaalle ja Cannesin elokuvajuhlille, missä suomalais-ruotsalais-saksalainen draama Hymyilevä mies palkittiin Un Certain Regard -sarjan voitolla.
 Airolalle elokuva toi myös uran ensimmäisen kipsipystin, sivuosa-Jussin.
 Jarkko Lahti ja Oona Airola yhteiskuvassa Cannesin elokuvajuhlilla. AOP
 Ennen tavarat ja asiat tehtiin kestämään
 Näyttelijä istahtaa tuulikaapin kapealle ikkunalaudalle ja puhuu rakkaudesta. Viime vuosien isot työt ovat tehneet hänestä suomalaisen parisuhteen tulkin.
 Hymyilevässä miehessä hän rakasti Raijana Ollia.
 Kokkolalaisnyrkkeilijä Olli Mäen ja vaimonsa Raijan rakkaustarina vei Airolan 1950–1960-luvun tunnelmiin.
 Periksi ei annettu, vaikka oli tehtävä valintoja.
 – Rakkaus vain kesti kaiken. Olli ja Raija saivat pitää toisensa viime vuoteen asti. He olivat jotenkin sellainen ihana pari loppuun saakka, Airola miettii.
 Markku Pölösen ohjaama Oma maa on jälleenrakentajien rakkaustarina.
 2018 ensi-iltansa saanut Oma maa toi Airolalle Jussin roolistaan Annina, keskiluokkaisen kaupunkilaisperheen tyttärenä, joka rakastuu sodassa haavoittuneeseen metsätyömies Veikkoon.
 Sodanjälkeisen Suomen jälleenrakentajien sitkeys tuntuu edelleen sydämessä.
 – Anni ja Veikko olisivat voineet luovuttaa monta kertaa. Nykyparina molemmat olisivat hommanneet omat yksiöt jo aikoja sitten, naurahtaa Airola.
 – Ehkä olen syntynyt väärälle vuosisadalle. Sopisin hyvin 1800-luvulle, Airola miettii Ykspihlajan toimitalolla Kokkolassa. Nuori harrastajanäyttelijä sai siellä ensimmäiset esiintymiskokemuksensa. Ville Viitamäki / Yle
 Näyttelijä ja muusikko sanoo kadehtivansa vanhojen aikojen vahvaa sitoutumista. Asiat ja tavarat tehtiin kestämään.
 – Jokainen päätös punnittiin sillä hengellä, että kun on menty yhteen, ollaan yhdessä.
 Yhden elämän aikana voi elää monta elämää
 Rakkaus, pettäminen, masennus, viha ja väkivalta veivät Oona Airolan televisioon, kun Ylen yleisöltä pyytämät erotarinat muuttuivat lyhytdraamaksi 2018.
 Meidän pitää puhua -sarjassa Airola eläytyi viiden naisen tositarinaan eron hetkestä.
 – Nykyään ei olla huolissaan siitä, löytyykö ideaali kumppanuussuhde. Nyt haetaan optimaalinen tapa olla kimpassa, eikä se todellakaan aina ole tästä hautaan, Airola miettii.

 Airolan vanhemmat erosivat, kun tyttö oli lukioikäinen.
 Mummo ja vaari pysyivät yhdessä loppuun asti. Parhaan ystävän äiti oli yksinhuoltaja. Toinen kaveri asui perheessä, jossa vanhemmat tekivät paljon asioita yhdessä lastensa kanssa.
 – Välillä kadehdin, kun heidän perheensä näytti ainakin ulospäin tosi onnelliselta ydinperheeltä. Lähipiirissä näki monenlaisia elämisen malleja.
 Airola ei paheksu eroja, vaikka ihaileekin entisaikojen parisuhteiden sitkeyttä. Jos on menty parikymppisinä yhteen, on kohtuutonta vaatia, että molempien kasvu ihmisenä osuisi samaan aikaan.
 – Samoin kuin voi opiskella monta ammattia, voi elää monta elämää yhden elämän aikana. Pahinta on, että pysytään yhdessä, vaikka molemmilla on paha olla.
 – Kukaan ei ole täällä ikuisesti. Menetin teininä monia läheisiä, ja siksi ajattelen, että pitää elää juuri silleen, kun haluaa. Jos tulee kapula rattaisiin, viskaa sivuun, äläkä jää jumiin typeriin, pieniin juttuihin.  Ville Viitamäki / Yle
 Näyttelijä katselee tuulikaapin ikkunasta Tehtaankadun verkkaista liikennettä.
 – Me lähetettiin tässä aina tekstareita pojille, mitä meinaatte tänään. Kirjaimet piti näpyttää numeronäppäimillä, mutta oltiin kaverin kanssa nopeita sormistamme, Airola nauraa.
 Ensimmäisen poikaystävän kanssa seurustelu kesti muutaman vuoden. Se oli kova saavutus, kun kaveripiirissä suhteet kestivät parista viikosta pariin kuukauteen.
 "Olen iloinen, että olen löytänyt ihmisen, joka jakaa samat arvot"
 Airola havahtuu, ettei ole käyttänyt nykyistä elämänkumppaniaan vielä koskaan teini-iän tärkeässä paikassa. Mies pääsee tuulikaappi-vierailulle heti, kun pariskunta tulee seuraavan kerran Kokkolaan.
 Airolan kesään on mahduttava myös meri ja hevonen. Näyttelijän voi bongata Hietsulta ja Arabianrannasta. Oma vuokrahevonen löytyy Järvenpäästä. Juha Kemppainen / Yle
 Kalenterista on raivattava tilaa, koska Airolan kesä 2019 kuluu kuvauksissa. Sarja on luvassa, mutta enempää hän ei suostu asiasta paljastamaan.
 Myös askettisiin olosuhteisiin olisi päästävä jossakin välissä. Jalat maassa -tyypistä kuoriutuu Suomi-romantikko mökillä, jossa ei ole sähköä eikä juoksevaa vettä.
 Kunhan vain on hyvää seuraa.
 – Olen iloinen, että olen löytänyt ihmisen, joka jakaa samat arvot ja jonka kanssa on kiva olla, Airola kertoo.
 Se enempää ei suomalaisen parisuhteen tulkilta heru omasta rakkaustarinastaan.

Tyttö Anttilan tuulikaapista – näyttelijä Oona Airola viettää kesän Helsingissä kuvauksissa, mutta palaa mielellään teini-iän rakkaisiin paikkoihin


Summary: Tampereella nuoret ovat keräntyneet runsain joukoin sadesäästä huolimatta.

Koulujen päättymisen juhlinta alkoi lauantai-iltana rauhallisesti.
 Poliisi kertoi kuitenkin Twitterissä, että jonkinasteista nuorison juopottelua ja häiriökäyttäytymistä oli havaittu jo ennen iltaseitsemää eri puolilla maata. Myös ilkivallasta ja päihtyneenä autolla ajosta raportoitiin.
 Komisario  Katja Nissinen  Helsingin poliisista kertoi illalla, että erityisesti kaupungin itä- ja pohjoisosien lähiöihin on kerääntynyt 30 – 50 hengen nuorisoporukoita puistoihin ja koulujen pihoihin, sateisesta säästä huolimatta.
 Ydinkeskusta ja perinteiset juhlapaikat, kuten Hietaniemi ja Kaivopuisto olivat Nissisen mukaan tyhjiä.
 – Poliisi pyrkii paikantamaan ja ottamaan alkoholit pois alaikäisiltä. Tähän mennessä on hävitetty jo huomattavasti yli 100 litraa alkoholia, Nissinen kertoi kello 22.30.
 Nissisen mukaan sakkoja oli illan mittaan kirjoiteltu jonkin verran.
 – Kaikenlaista tulee vastaan, ja jos tavataan päihtyneitä nuoria, heidät toimitetaan joko vanhempien huomaan tai tarvittaessa sairaalahoitoon.
 Kotihälytystehtäviä nuorison juhlintaan liittyen ei ollut Nissisen mukaan tullut.
 Tyhjiä oluttölkkejä lauantai-iltana Esplanadin puistossa Helsingissä. Janne Lindroos / Yle
 – Poliisilla oli kuitenkin kädet täynnä töitä ja varmasti aivan kaikkialle ei ehditä silmänrapäyksessä, Nissinen totesi.
 Itä-Uudenmaan poliisin mukaan Vantaan Kuusijärvelle oli kerääntynyt illalla noin 150 nuorta.
 Sisä-Suomen poliisi kertoi iltayhdeksän jälkeen Twitterissä, että Tampereella Pyynikille oli sateisesta säästä huolimatta kokoontunut nuoria runsaasti. Viranomaiset ja vapaaehtoiset ovat auttaneet useita nuoria ja muutamia oli kuljetettu selviämään.
 Lounais-Suomen poliisi Turusta kertoi ennen iltakymmentä, että vesisade oli pitänyt nuorison ulkona juhlinnan hyvin kohtuullisena. Hälytysten määrä ei ainkaan toistaiseksi ollut poikennut normaalista viikonlopusta.
 Ainoastaan kaikkein sitkeimmät juhlijat olivat poliisin mukaan Uittamon uimarannassa, joka on turkulaisnuorten perinteinen kerääntymispaikka.
 Turun pelastuslaitoksen mukaan koulujen päättyminen ei ollut näkynyt toistaiseksi heidän tehtävälistallaan.
 Aiheesta aiemmin:
 Poliisi varautuu nuorten juhlintaan illalla: "Pitäkää toisistanne huolta"

Poliisi: Nuorison juhlinta näkyy tehtävien runsaana määränä – yli 100 litraa alkoholia hävitetty Helsingissä


Summary: Uusi hallitusohjelma on määrä esitellä maanantaina.

Kansainväliset organisaatiot ja sopimukset

Antti Rinteen  (sd.) hallitus on muuttamassa Suomen Nato-kirjausta, kertoo  Iltalehti . Rinteen hallituksen kirjaus on lehden mukaan aavistuksen miedompi kuin  Juha Sipilän  (kesk.) hallituksen muotoilu neljä vuotta sitten.
 Rinteen hallituksen uusi kanta Suomen Nato-jäsenyyteen on Iltalehden mukaan kirjoitettu hallitusohjelmaan seuraavasti: ”Suomen turvallisuus- ja puolustuspolitiikan perustaan kuuluu kansallisen liikkumatilan ja valintamahdollisuuksien ylläpitäminen. Tämä säilyttää mahdollisuuden hakea Nato-jäsenyyttä.”
 Sipilän hallituksen muotoilu kuului: ”Suomi on sotilasliittoon kuulumaton maa, joka toteuttaa käytännönläheistä kumppanuutta Naton kanssa ja ylläpitää mahdollisuutta hakea Nato-jäsenyyttä."
 Rinteen hallitus ei Iltalehden mukaan myöskään hyväksy Suomen valtioalueen käyttämistä vihamielisiin tarkoituksiin muita valtioita vastaan. Vastaavaa kirjausta ei ole Sipilän hallituksen ohjelmassa, Iltalehti kirjoittaa.
 Rinteen hallituksen kirjauksessa sanotaan lehden mukaan myös, että "Ruotsin puolustusyhteistyön syventäminen antaa erityisiä mahdollisuuksia maittemme puolustuksen vahvistamiselle.”
 Lue lisää:
 Hallitusneuvottelujen verolinjaukset varmistumassa: Kotitalousvähennystä leikataan, bensa kallistuu 5 senttiä ja lapsilisiin pieni korotus
 Iltalehti hallituksen vero-ohjelmasta: Tuloverojen kevennys jää 200 miljoonaan

IL: Rinteen hallitus muuttamassa Nato-kirjausta


Kahdeksan vuorikiipeilijää on kadonnut Himalajalla Intian toiseksi korkeimmalla vuorella.  Britannian yleisradioyhtiön BBC:n mukaan  ryhmä oli kiipeämässä Nanda Devi -vuoren 7800-metrin korkuisella itäisellä huipulla.
 Kadonneessa ryhmässä on kiipeilijöitä Britanniasta, Yhdysvalloista, Australiasta ja Intiasta. Kiipeilijät lähtivät matkaan 13. toukokuuta.
 Toukokuun 22. päivänä julkaistussa  viimeisessä Facebook-viestissä  ryhmän kerrotaan lähtevän yrittämään kohti kiipeämätöntä huippua.
 Huono sää vaikeuttaa kadonneen ryhmän etsintöjä.
 Lue myös:
 CNN:  Search underway for eight climbers missing in Indian Himalayas

Kahdeksan vuorikiipeilijää kateissa Himalajalla – Viimeinen viesti: He yrittävät kohti kiipeämätöntä huippua


Summary: Mies ampui  ympäriinsä järeällä käsiaseella.

Yhdysvalloissa Virginian osavaltion viranomaiset yrittävät selvittää, mikä sai 40-vuotiaan kaupungin työntekijän avaamaan perjantaina tulen virastotalossa Virginia Beachillä noin neljän tunnin ajomatkan päässä Washingtonista.  Mies tappoi yhteensä 12 ihmistä ja haavoitti useita muita.
 Mies tuli virastotalolle järeän puoliautomaattisen 45:n kaliiperin pistoolin kanssa. Hän oli kiinnittänyt aseeseen äänenvaimentimen ja käytti erikoislippaita, joihin mahtuu normaalia enemmän luoteja.
 Rakennuksesta löydettiin tiettävästi muitakin aseita, mutta toistaiseksi ei tiedetä, käyttikö ampuja myös niitä.
 Tunkeuduttuaan rakennukseen mies alkoi tulittaa ihmisiä umpimähkään. Hän ampui kymmeniä laukauksia ja tappoi ihmisiä eri kerroksissa. Ampuja haavoittui lopulta vakavasti poliisien kanssa käymässään pitkässä tulitaistelussa.
 Hänelle yritettiin antaa ensiapua paikan päällä, mutta hän kuoli.
 Yksi poliisi haavoittui tulitaistelussa ja säilyi hengissä ilmeisesti ainoastaan luotiliivinsä ansiosta. Poliisipäällikkö  James Cervera  kuvaili ampujan ja hälytykseen vastanneen neljän poliisin välistä tulitusta sotatantereeksi.
 Kaikki uhrit yhtä lukuun ottamatta olivat kaupungin työntekijöitä.
 Poliisipäällikkö James Cervera kuvaili ampujan ja poliisien välistä tulitusta sotatantereeksi. Caitlin Penna / EPA
 Ampuja oli saanut potkut
 Uhrien muistoksi järjestetyssä kynttiläkulkueessa puhunut Virginian kuvernööri  Ralph Northam  ei kyennyt ymmärtämään veritekoja.
 – Miksi näitä murhenäytelmiä tapahtuu? Minulla ei ole siihen vastausta, mutta Jumala tietää, ja Jumala hallitsee täällä, kuvernööri sanoi.
 Yhdysvaltain presidentti  Donald Trump  soitti perjantaina Northamille ja esitti surunvalittelunsa.
 New York Timesin mukaan  epäilty ampuja oli työskennellyt 15 vuotta insinöörinä kaupungin vesi- ja viemärihuollossa, mutta oli saanut hiljattain potkut. Liikennerikkomuksia lukuun ottamatta hänellä ei ollut rikosrekisteriä.
 Mies on alustavien tietojen mukaan hankkinut aseensa laillisesti. Hänen kotiinsa tehdyssä ratsiassa löydettiin vielä lisää aseita.
 – Kuulin, miten hän kuljeskeli ympäriinsä öisin. Hän saattoi tiputella tavaroita aamukahdelta. Ihmettelimme kämppäkaverini kanssa, mitä hän oikein puuhaa. Hän ei juuri puhunut mitään, vaan pysytteli aina omissa oloissaan, sanoi epäillyn ampujan yläkerrassa asuva  Cassetty Howerin .

12 ihmistä virastotalossa Virginiassa tappanut mies oli potkut saanut kaupungininsinööri


Summary: Britannian kuningatar Elisabet toivotti Trumpin tervetulleeksi palatsin ovella.

Yhdysvaltain presidentti  Donald Trump  ja hänen vaimonsa  Melania  ovat saapuneet Lontoon Buckinghamin palatsiin. He laskeutuivat palatsin puutarhaan helikoptereilla.
 Presidenttiparia vastassa oli Britannian kruununprinssi  Charles  ja hänen vaimonsa, Cornwallin herttuatar  Camilla Parker-Bowles.
 Palatsin ovella Trumpit otti vastaan Britannian kuningatar Elisabet, joka johdatti vieraat sisään. Ohjelmassa on lounastapaaminen.
 Presidentti Trump siirtyi Buckinghamin palatsiin Marine Onella Yhdysvaltain suurlähettilään residenssin Winfield Housen pihalta. Mandel Ngan / AFP
 Yhdysvaltain presidenttiparin saavuttua palatsin edustalla ammuttiin tykeillä kunnialaukauksia ja sotilassoittokunta esitti Yhdysvaltain kansallislaulun.
 Trump tapaa myöhemmin tänään lisää kuningashuoneen jäseniä. Huomenna on vuorossa tapaaminen tehtävästään kohta väistyvän pääministeri  Theresa Mayn  kanssa.
 Donald Trump toivoo Britannian valtiovierailulta kuninkaallista loistetta – protestoijat yrittävät kampittaa pääministerikisaan sekaantuvaa presidenttiä

Prinssi Charles vastaanotti presidentti Trumpin Buckinghamin palatsiin – tykit ampuivat kunnialaukauksia


Summary: Punaisen Ristin kenttäsairaala parantaa leirin terveydenhuoltoa. Al-Holissa on yli 70 000 ihmistä, joukossa tuhansia lapsia.

Kansainvälinen Punainen Risti, Syyrian Punainen Puolikuu ja Norjan Punainen Risti ovat pystyttäneet kenttäsairaalan al-Holin leiriin. Sairaalan työntekijöiden joukossa on myös kahdeksan suomalaista.
 Al-Holin pakolaisleiriä valvovat Syyrian kurdiviranomaiset ovat puolestaan ilmoittaneet aikovansa lähettää leirissä olevat syyrialaiset naiset ja lapset kotiin.  Tänään maanantaina 800 syyrialaista  on tarkoitus lähettää Raqqan ja Tabqan kaupunkeihin. Joukossa on Isis-taistelijoiden puolisoita ja lapsia. Taistelijoita al-Holissa ei pitäisi olla, vaan he ovat kurdialueen vankiloissa.
 Kurdien edustajien mukaan tavoitteena on kokonaan tyhjentää Al-Holin leiri syyrialaisista, joita leirissä arvioidaan olevan noin 30 000. Myös Irak on päättänyt, että tuhannet irakilaiset kuljetetaan pois al-Holista. Leirissä on tällä hetkellä yli 70 000 ihmistä. Al-Holissa arvioidaan olevan syyrialaisten ja irakilaisten lisäksi 12 000 ulkomaalaista. Ylen tietojen mukaan  44 heistä on suomalaisia.
 Kurdit ja arabit paikkailevat suhteitaan
 Syyrialaisten naisten ja lasten kotiuttamisesta leiriltä  sovittiin toukokuun alussa  Pohjois-Syyrian arabiheimojen kanssa pidetyssä kokouksessa. Arabiheimot ovat luvanneet pitää silmällä nyt vapautettavia, jotta he eivät jatkossa muodostaa uhkaa.
 Lähettämällä Syyrian arabialueilta kotoisin olevia naisia ja lapsia leiriltä kurdit yrittävät myös paikata välejään alueen arabiväestöön. Syyrian kurdijohtoisilla SDF-joukoilla on ollut keskeinen asema ääriliike Isisin vastaisissa taisteluissa. Kurdien lisäksi SDF-joukoissa on myös arabitaistelijoita.
 Kurdien ja arabien välit ovat kuitenkin viilentyneet sen jälkeen, kun taistelu yhteistä vihollista Isisiä vastaan päättyi. Joillakin arabienemmistöisillä alueilla on  esiintynyt mielenosoituksia  kurdijohtoisia joukkoja vastaan.
 Lue lisää
 Millaiset ovat olot Isis-leirillä Syyriassa? Mikä on Suomen kansalaisten tilanne? Paikalla käynyt Ylen toimittaja Antti Kuronen vastasi yleisön kysymyksiin
 Suomalaiset Isis-naiset kertovat poikkeuksellisessa haastattelussa elämästään Syyriassa: "Lapset ovat kaikki, mitä minulla on"

Al-Holin Isis-leirin oloja yritetään helpottaa: Tavoitteena vapauttaa 30 000 naista ja lasta, uudessa kenttäsairaalassa myös suomalaistyöntekijöitä


Summary: Tynkkynen toivoo, että Pirkanmaa saisi kaksi ministerisalkkua.

Tamperelainen  Oras Tynkkynen  (vihr.) hakee hallituksen ilmasto- ja ympäristöministeriksi. Tynkkynen on toiminut aiemmin hallituksen ilmastopoliittisena asiantuntijana. Tynkkynen vahvistaa Ylelle, että hän on käytettävissä tehtävään. Hän vetoaa siihen, että hänellä on pitkä kokemus ympäristö- ja ilmastoasiantuntijana.
 Tynkkynen ei päässyt eduskuntaan takaisin näissä vaaleissa. Tällä hetkellä Tynkkynen toimii Sitran vanhempana neuvonantajana ympäristöasioissa. Tynkkynen oli eduskunnassa 11 vuotta.
 Vihreät päättävät nimistä tiistaina illalla. Oras Tynkkynen arvioi, että valinnasta tulee tiukka. Hänen vahvuuksiaan on ilmasto-osaaminen mutta osa voi pitää haittana sitä, ettei hän istu eduskunnassa. Tynkkynen toivoo, ettei sukupuoli vaikuta valintaan.
 – Toivoisin, ettei sukupuolta ainakaan nähdä esteeksi.
 Pirkanmaalle on ennakoitu myös toista ministerin paikkaa, sillä SDP:n varapuheenjohtaja  Sanna Marin  on ollut vahvoilla.
 Perinteisesti Pirkanmaalta ei ole ollut paljon ministereitä, joten Tynkkynen toivoo tilanteen korjautuvan uudessa hallituksessa.
 –  Satu Hassi  ja  Kimmo Sasi  ovat vanhat tutut, mutta viime aikoina Pirkanmaa on pärjännyt monessa hallituksessa huonosti.
 Asiasta kertoi ensin  Helsingin Sanomat .

Oras Tynkkynen haluaa ilmasto- ja ympäristöministeriksi: "Toivoisin, ettei sukupuolta ainakaan nähdä esteeksi"


Summary: Huumausainetta on levitetty pääasiassa Tampereen seudulle, mutta myös pääkaupunkialueelle.

Suomen suurimmaksi kuvatussa kokaiinijutussa on luettu syytteet. Huumeet tuoneille kuriireille vaaditaan 13 vuoden ehdottomia vankeusrangaistuksia.
 Huumeiden maahantuontiorganisaation  epäiltiin esitutkinnassa  tuoneen yhteensä noin 13 kiloa kokaiinia Suomeen. Tästä määrästä poliisi sai takavarikkoon reilut 800 grammaa.
 Kuriirien epäillään kuljettaneen kokaiinin Alankomaista Suomeen kehonsisäisesti nieltynä ja kehon onteloihin kätkettynä.
 Poliisi on epäillyt, että huume tuotiin Alankomaista vuosina 2017 ja 2018. Huumausainetta on levitetty Keskusrikospoliisin mukaan pääasiassa Tampereen seudulle, mutta myös pääkaupunkialueelle.
 Poliisin mukaan maahantuontiorganisaation pääepäillyt toimivat Tampereelta käsin.
 – Kokonaisuus on suurin koskaan Suomessa paljastettu kokaiinin maahantuonti- ja levitystapaus, ja sen tutkinnassa on tehty tiivistä kansainvälistä yhteistyötä. Alankomaissa on tehty kokonaisuuteen liittyen useita kiinniottoja, kotietsintöjä ja kuulusteluita, kuvaa tutkinnanjohtaja, Keskusrikospoliisin rikosylikomisario  Jari Räty   kertoi aiemmin .
 Kokonaisuuden ensimmäisestä osiosta annettiin  tuomio Pirkanmaan käräjäoikeudessa  keväällä. Siinä poliisi selvitti kolmen kokaiinikilon tuomisen Suomeen. Tähän osaan liittyy jääkiekkoilija  Jori Lehterän saama  tuomio. Tuomiot eivät ole vielä lainvoimaisia.
 Pääepäillyt Tampereelta
 Nyt valmistumassa olevassa esitutkinnassa kokaiinin maahantuonnista on epäilty 17 henkilöä ja sen levittämisestä on epäilty 16 henkilöä. Asian käsittely alkoi Pirkanmaan käräjäoikeudessa maanantaina, ja syytteet tulivat julkisiksi. Syyte on tässä haarassa annettu nyt ainakin viidelle.
 Levittämisen osalta käräjäoikeus  on antanut tuomionsa tammikuussa . Nyt käsitellään maahantuontia.
 Lue lisää:
 Esitutkinta Suomen suurimmasta kokaiinijutusta valmistui: Viisi kuriiria toi 13 kiloa huumetta nieltynä ja kehon onteloihin kätkettynä
 KRP: Ekstaasia ja marihuanaa takavarikoitiin viime vuonna ennätyspaljon

Suomen suurimmasta kokaiinijutusta syytteet: Huumetta tuotiin Tampereelle nieltynä ja kehoon kätkettynä


Summary: Mehiläisiä tarhataan Suomessa jo useissa eri kaupungeissa. Asukkaille citymehiläisistä on monenlaista hyötyä.

Kamran Fakhimzadeh  kutsuu itseään mehiläistohtoriksi. Hän on väitellyt mehiläissairauksista tohtoriksi vuonna 2001 Helsingin yliopistossa. Kamran on viikoittaisella mehiläiskierroksellaan Lahdessa.
 Kamranin yritys on toimittanut viisi mehiläispesää BW Towerin, korkean toimistorakennuksen katolle. Rakennus sijaitsee matkakeskuksen ja rautatieaseman vieressä. Pesiä on tulossa sinne vielä viisi lisää.
 Kamran esittelee mehiläisiä vetämällä kennoja ulos pesästä. Kuningatar löytyy helposti, sillä se on merkitty punaisella täplällä.
 Silmämääräisesti tuhannet mehiläiset näyttävät viihtyvän hyvin kaupungin keskustassa eivätkä näytä häiriintyvän vierailusta.
 – On nyt sen aika, että kaikki tykkäävät mehiläisistä. Suomen maa on niin rikas, kun joka puolella on metsää ja paljon kukkia, Kamran toteaa.
 Pölytyspalvelua kaupunkilaisille
 Hunajantuotanto- ja pölytyspalvelun BW Towerin katolle Kamranilta on tilannut Lahden kaupunkiympäristö. Kamranin yritys omistaa pesät. Rakennuksessa työskentelee myös kaupungin ympäristöjohtaja.
 – Hunajasta tehdään kaupungin liikelahjoja ympäristökaupunkiin tutustuville kohderyhmille, ympäristöjohtaja  Saara Vauramo  kertoo.
 – Pesät ovat kokeilussa kuluvan kesän ajan, jolloin näemme miten hyvin mehiläiset sopeutuvat ympäristöön.
 Kamran Fakhimzadeh on toimittanut yhden pesän myös ydinkeskustassa toimivalle hotellille.
 – Haluamme, että esimerkiksi aamiaisella on lähellä tuotettuja tuotteita tarjolla ja voimme kertoa vieraille, että olemme ryhtyneet mehiläiskummeiksi, Seurahuoneen hotellinjohtaja  Marika Haavisto  kertoo.
 Marika Haavisto haluaa tarjota asiakkaille itse tuotettua lähihunajaa. Markku Lähdetluoma / Yle
 Kaupunkitarhauksen pioneerit
 Citymehiläisiä lentelee jo monissa Suomen kaupungeissa, esimerkiksi Helsingissä, Joensuussa, Lappeenrannassa, Turussa, Tampereella ja nyt myös Lahdessa. Akaan kaupunki on julistautunut Suomen hunajapääkaupungiksi. Siellä suunnitelmallinen kaupunkimehiläistarhaus alkoi jo vuonna 2009.
 Tämän vuoden mehiläistarhaajiksi valitut, Orimattilasta kotoisin olevat  Marja-Riitta  ja  Juha Laurila , ovat Stadin tarhaajien ja hunajafrendien perustajajäseniä. Tarhaus Helsingissä aloitettiin noin seitsemän vuotta sitten. Valinta vuoden mehiläistarhaajiksi tuli pitkälti juuri kaupunkimehiläistarhauksen edistämisestä.
 Tätä nykyä Helsingissä on jo toistasataa pesää ja tarhaajia kuutisenkymmentä. Laurilat ovat olleet pioneereja kaupunkitarhaajien koulutuksessa ja toiminnan käynnistämisessä. Laurilat ovat saaneet myös nuoria innostumaan kaupunkitarhauksesta.
 Kaupunkimehiläisten tulee olla rauhallista, italialaista rotua, jotta ne parveilisivat mahdollisimman vähän ja olisivat kivoja hoitaa, Marja-Riitta Laurila kertoo.
 Citymehiläinen tekee herkkuhunajaa
 Voisi ajatella, että maistuvimmat hunajat syntyvät maaseudun vehreitten niittyjen ja luonnon kukkien sadosta, mutta vuoden mehiläistarhaaja Merja-Riitta Laurila kertoo, että herkullisimmat hunajat saadaankin kaupunkipesistä.
 – Se on se puistolehmus, joka antaa sen maun ja se on sellainen mentolinen jälkimaku. Puhutaan kylmästä jälkimausta ja sen erottaa aina kaupunkihunajissa. Ne ovat sellaisia herkkuhunajia, Laurila sanoo.
 – Kaupungissa saadaan myös lehtihunajaa tai sitä sanotaan myös mesikastehunajaksi, joka on kirvojen eritettä. Ei tulisi mieleenkään esimerkiksi laittaa teen sekaan kaupunkihunajaa, vaan kyllä se pitää syödä ihan hunajana tai herkutellen jonkun kreikkalaisen jogurtin päällä.
 Vuoden mehiläistarhaajat Merja-Riitta ja Juha Laurila kesäpaikallaan Orimattilassa. Markku Lähdetluoma / Yle
 Kaupunkitarhauksesta hyötyä asukkaille
 Suomen Mehiläishoitajain liiton mehiläishoidon neuvoja  Maritta Martikkalan  mukaan  kaupunkimehiläistarhaus  on nyt suosittua. Ilmiö on maailmanlaajuinen, esimerkiksi Kööpenhaminassa pörrää jo yli 4 miljoonaa mehiläistä kaupunkialueella.
 – Tosi paljon on kiinnostusta pölyttäjiin ja tarhamehiläisiin, hunajaan ja kaikkiin tuotteisiin, mitä mehiläiset tuottavat. Toki tähän kiinnostukseen pölyttäjiä kohtaan vaikuttaa myös yleismaailmallinen hätä pölyttäjistä.
 – Omakotiasukkaat, joilla on omia marjapensaita ja hedelmäpensaita pihalla hyötyvät valtavasti siitä, että lähistöllä on mehiläisiä, jotka pölyttävät heidän pensaat ja puut. Sitä kautta marjasato on parempi ja laadukkaampi.
 Bongaa kuningatar - Kamran on merkinnyt sen punaisella täplällä. Markku Lähdetluoma / Yle

Mehiläiset ahkeroivat yhä useammin kaupunkien katoilla – cityasukit tuottavat herkullista hunajaa ja ovat yhdyskuntineen turvassa


Summary: Lentokentät nimetään venäläisten kuuluisuuksien, kuten kirjailijoiden ja avaruusalan edelläkävijöiden mukaan.

Venäjän presidentti  Vladimir Putin  on allekirjoittanut määräyksen, jolla nimetään uudestaan noin 40 venäläistä lentokenttiä, kertovat muun muassa  Barents Observer  ja  The Moscow Times  -uutissivustot.
 Uusilla nimillä kunnioitetaan venäläisiä kuuluisuuksia, kuten tsaareja ja kirjailijoita sekä avaruus- ja ilmailualan pioneereja. Nimistä järjestettiin nettiäänestys viime syksynä.
 Esimerkiksi Moskovan Šeremetjevon lentokentästä tulee Aleksandr Puškinin kansainvälinen lentokenttä, Moskovan Domodedovon kentästä Mihail Lomonosovin kansainvälinen lentokenttä ja Vnukovon kentästä Andrei Tupolevin Moskovan kansainvälinen lentokenttä.
 Aleksandr Puškin  (1799–1837) oli runoilija,  Mihail Lomonosov  (1711–1765) kirjailija-tutkija ja  Andrei Tupolev  (1888–1972) uraauurtava lentokoneinsinööri, jonka mukaan on nimetty lentokoneita.
 Murmanskin kansainvälinen lentokenttä kantaa jatkossa Venäjän viimeisen tsaarin  Nikolai II:n  (1894–1917) nimeä. Barents Observer huomauttaa, että Murmansk oli viimeinen tsaarien perustama kaupunki ja se perustettiin vuonna 1916 Romanov-na-Murmane-nimisenä  Romanovien  hallitsijasuvun mukaan.
 Krasnodarin kenttä saa nimensä Katariina II:n eli  Katariina Suuren  (1729–1796) ja Voronežin kenttä Pietari I:n eli  Pietari Suuren  (1672–1725) mukaan.
 Komin tasavallan pääkaupungin Syktyvkarin kenttä puolestaan nimetään bolševikkilentäjä  Pjotr Istominin  mukaan. Valkoinen armeija ampui tämän koneen alas vuonna 1919.
 Sotšin kentästä tulee Vitali Sevastjanovin lentokenttä vuosina 1935–2010 eläneen kuuluisan kosmonautin ja poliitikon mukaan.
 Venäjänkielinen luettelo uusista nimistä löytyy  täältä .

Kymmenet Venäjän lentokentät saavat uudet nimet – Nimissä komeilee kolme tsaaria: Nikolai II, Katariina Suuri ja Pietari Suuri


Summary: Kapearunkolaivaston uusiminen on lykkääntynyt useilla vuosilla sopivan konetyypin puuttuessa.

Atlantin ylittävillä lennoille on tulossa uusia yhtiöitä, jotka aloittavat liikenteen kapearunkoisilla Airbus A321 LR –koneilla. Koneet pystyvät lentämään ilman välilaskua 7 400 kilometrin matkan. Ne mahdollistavat kaukolennot sellaisiltakin kentiltä, joilta ei ole tarpeeksi matkustusta yli 300-paikkaisille laajarunkokoneille.
 Myös Finnair etsii kapearunkoista matkustajakonetta, jolla pääsisi Helsinki-Vantaalta kauas.
 Finnairin entinen pääjohtaja  Pekka Vauramo  kertoi vuosi sitten  South China Morning –lehden haastattelussa, että yhtiö haluaisi aloittaa lennot Kiinan ns. kakkoskaupungeista.
 Sittemmin yhtiö on aloittanut codeshare- yhteistyön Juneyao Airin ja China Southern kanssa, jolloin yhtiöt tuovat matkustajia 13:ta kiinalaiskaupungista Finnairin omiin kohteisiin. Tällä hetkellä yhtiö lentää Kiinassa seitsemään kaupunkiin.
 Strategianmuutoksen taustalla ovat Venäjän perimät ylilentomaksut, jotka ovat samat, lensipä yhtiö reitin kapea- tai laajarunkokalustolla.
 – Kapearunkokoneissa maksu on suurempi matkustajaa kohti, koska paikkoja koneessa on vähemmän, sanoi Finnairin toimitusjohtaja  Topi Manner  kansainvälisen ilmakuljetusliiton IATA:n vuosikokouksessa Soulissa.
 Finnair haluaa uusien koneiden lentävän ilman välilaskua kauemmas, kuin mihin nykyiset kapearunkokoneet, esimerkiksi juuri markkinoille tullut Airbusin A321 LR, pystyvät.
 – Meidän reittisuunnitelmissa tämä on liian lyhyt matka ja odotamme lähivuosina markkinoille tulevia uusia ratkaisuja, jotka mahdollistavat pidemmät lennot, sanoi Finnairin kaupallinen johtaja  Ole Orvér .
 Vuosikymmenen investointi Finnairille
 Kapearunkolaivaston uusinnasta tulee Finnairille seuraavan vuosikymmenen merkittävin investointi. Yhtiöllä on nyt käytössä 14 Airbusin A350–konetta ja tilauksessa viisi lisää. Uusia laajarunkokoneiden tilauksia ei ole suunnitteilla, vaan käytännössä yhtiö keskittyy tämän jälkeen kapearunkolaivaston uusimiseen ja tarjonnan kasvattamiseen nykyisillä reiteillä.
 Tänä vuonna kapasiteettimme kasvaa Aasian reiteillä kymmenen prosenttia, mikä on selvästi enemmän kuin muilla yhtiöillä, laskee toimitusjohtaja Topi Manner.
 Finnair on lisännyt tarjontaa esimerkiksi aloittamalla toisen päivittäisen lennon Hongkongiin ja Tokioon sekä lisäämällä vuoroja Osakaan. Myös Guangzhoun reitti on muuttunut ympärivuotiseksi.
 Kilpakosijat Airbus ja Boeing
 Käytännössä Finnair päätyy valinnassa Airbusin tai Boeingin uuteen konetyyppiin.
 Airbusin toimitusjohtaja  Christian Scherer  kertoi IATA:n vuosikokouksessa, että Airbus tuo vuosien 2023 - 2024 aikana markkinoille Airbus A321 XLR -koneen, jonka kantama tulee olemaan noin 8 700 kilometriä, ja se kuljettaa 220 matkustajaa. Yhtiö kertoo suunnitelmistaan tarkemmin kesäkuussa järjestettävässä Pariisin ilmailunäytöksessä.
 Kyseessä on päivitetty versio konetyypin aiemmista versioista. Siinä olisivat tehokkaammat moottorit sekä suurempi lentoonlähtöpaino mukana kuljetettavan lisäpolttoaineen takia. Uusiin koneisiin olisi tulossa vastaavanlainen ohjaamo kuin Finnairilla käytössä oleviin Airbus A350-koneisiin, mikä helpottaa ohjaamomiehistön käyttöä.
 A321 XLR on Airbusin vastaus Boeingin suunnitelmille tuoda markkinoille uusi Boeing 797-konetyyppi.
 Amerikkalaisvalmistaja on ilmoittanut Boeing 797:n pystyvän lentämään ilman välilaskua 9300 kilometrin päähän ja kuljettavan 228 matkustajaa.
 British Airways kiinnostunut Airbusin uudesta koneesta
 IATA:n vuosikokouksessa puhunut IAG:n toimitusjohtaja  Willie Walsh  kertoi konsernin olevan erittäin kiinnostunut Airbusin A321 XLR-konetyypistä. IAG omistaa British Airwaysin lisäksi espanjalaisen Iberian sekä valtosan irlantilaisesta Aer Linguksesta.
 Walshin mukaan A21 XLR sopisi erityisesti Iberialle ja Aer Lingukselle. Iberia lentää Madridin kotikentältä kaukolentoja Karbialle, Keski-Amerikkaan ja Meksikoon. Aer Linguksella puolestaan on useita kohteita Pohjois-Amerikassa.
 IAG on tilannut Aer Lingukselle kahdeksan Airbusin A321 LR-konetta, mutta tarve on kuudelle lisäkoneelle. Osa tilauksista voitaisiin Walshin mukaan muuttaa XLR-versioon, jos Airbus pystyy aloittamaan toimitukset lähivuosina.
 Airbus A321 XLR voisi korvata useilla reiteillä nykyisin käytettävän laajarunkokoneen, mikäli reitti ei edellytä isompaa määrää istuimia.

Finnair etsii kaukolennoille sopivaa kapearunkokonetta


Summary: Hallitusohjelma lupaa uuden hoitotakuun. Rahaa toteuttamiseen olisi tarvittu enemmän, erikoistoimittaja Tiina Merikanto kirjoittaa.

Juhlapuheissa perustason sosiaali- ja terveyspalveluita on parannettu pitkään. Myös kaatuneen sote-uudistuksen piti ratkaista lääkärille pääsyn ongelmat. Lopputuloksen tiedämme.
 Nyt Rinteen hallitus aikoo tehdä sekä sote-uudistuksen, että parantaa perustason palveluiden saatavuutta käynnistämällä sote-keskusten kehittämisohjelman.
 Hoitoon seitsemässä päivässä
 Nykyjärjestelmä on epätasa-arvoinen. Toisaalla hoitoon pääsee heti ja toisaalla hoitoon joutuu odottamaan viikkoja.
 Terveyden ja hyvinvoinninlaitoksen (THL)  tilastojen mukaan viime vuonna  kaksi potilasta viidestä (38 %) joutui odottamaan lääkärin vastaanotolle pääsyä hoidontarpeen arvion jälkeen yli kaksi viikkoa. Yli kuukauden jonottaneita oli yksi seitsemästä (14 %) .
 Rinteen hallitus aikoo tiukentaa perusterveydenhuollon hoitotakuuta niin, että kiireettömässä tapauksessa hoitoon pääsee viikon sisällä hoidon tarpeen arvioinnista.
 Rahaa olisi tarvittu enemmän lopputuloksen varmistamiseksi koko Suomessa.
 Hallitusohjelma on optimistinen. Siinä arvioidaan, että seitsemän päivän hoitotakuu voitaisiin saavuttaa jo 1000 lääkärillä.
 Siitäkin huolimatta, että THL:n mukaan seitsemän päivän hoitotakuu vaatisi nykyjärjestelmällä 1600 - 2600 lääkärin lisäämistä.
 THL:n kanta todetaan myös hallitusohjelmassa. Silti ohjelman mukaan seitsemän päivän hoitotakuu voidaan saavuttaa, jos järjestelmää ja sen toimintaa kehitetään laaja-alaisesti.
 Keinoja ovat digitalisaatio, sote-keskusten uudenlainen työnjako ja erikoislääkärien konsultaatioiden tuominen sote-keskukseen.
 Totta on, että esimerkiksi kehittämällä hoitajan ja lääkärin työnjakoa ja lääkäri-hoitaja työpari työskentelyä sote-keskus saadaan toimimaan paremmin.
 Merkitystä on myös sillä, jos erikoislääkärien konsultaatioita ja arvioita on helpommin saatavilla sote-keskuksissa. Käytännössä se voisi tarkoittaa sitä, että erikoislääkärit käyvät säännöllisesti sote-keskuksissa tai niissä on pysyvästi vaikkapa geriatri.
 Joitakin lääkäreitä sote-keskuksiin voi houkutella myös se, että hallitusohjelma lupaa laajentaa tutkimus- ja kehittämistoimintaa osaksi perustyötä.
 Hoitotakuun toteuttaminen tarvitsee rinnalleen mahdollisimman nopeasti sote-uudistuksen. Sosiaali- ja terveyspalvelut pitää siirtää kuntaa suuremmille alueille eli maakuntien järjestettäväksi.
 Hallitusohjelma muistuttaa myös, että 300 lääkärin lisäys saataisiin jo sillä, että täytettäisiin avoinna olevat virat ja vuokralääkärit korvattaisiin vakituisilla lääkäreillä.
 Nopeasti se tuskin onnistuu. Jos lääkärit eivät nykyäänkään halua esimerkiksi syrjäisiin terveyskeskuksiin edes isolla palkalla – miksi mieli yhtäkkiä muuttuisi uuden hallituksen aikana?
 Pitkällä tähtäyksellä virkoihin voi löytyä lääkäreitä helpommin, koska koulutusmäärät ovat nyt korkeita. Se lisää tulevaisuudessa kilpailua viroista.
 Sote-keskuksista saa muutakin kuin lääkäripalveluja
 Hallitusohjelman mukaan sote-keskuksista tulisi nimensä hengessä sekä sosiaali- että terveyskeskuksia, eikä vain terveyskeskuksia kuten edellisellä hallituskaudella olisi tapahtunut.
 Rinteen hallituksen kaavailemassa sote-keskuksessa sosiaalipalvelujen viranomaispäätökset ovat mahdollisia, koska keskuksia pyörittää julkinen hallinto.
 Sote-keskuksesta saisi hallitusohjelman mukaan esimerkiksi perusterveydenhuollon, suun terveydenhoidon, sosiaalityön ja kotihoidon lähipalveluja. Siellä tarjottaisiin myös mielenterveys- ja päihdehuollon perustason palveluja, avokuntoutusta sekä neuvola- ja ennalta ehkäiseviä palveluja.
 Jos hoitotakuuta kiristetään, mutta rakenteita ei samalla korjata, on riskinä, että kunnat joutuvat hoitamaan kiristyvän hoitotakuun ostamalla palvelut kalliilla yksityiseltä tuottajalta
 Erityisesti monenlaisia apua tarvitsevien ihmisten, vaikkapa vanhojen, kannalta laaja-alaisuus on merkittävää. Palvelut ovat helpommin yhdistettävissä ja sovitettavissa yhteen kunkin tarpeiden mukaisesti.
 Sitä paitsi monien ammattilaisten laaja-alainen käyttö voi myös helpottaa lääkärien työmäärää ja sitä kautta parantaa hoidon saatavuutta.
 Hoitotakuu tarvitsee rinnalleen sote-uudistuksen
 Jos sosiaali- ja terveyskeskusten palvelut toimisivat hyvin, vakavat sairaudet voitaisiin löytää aikaisemmin. Ihmiset eivät työllistäisi ruuhkaisia päivystyksiä sairauksilla, jotka ovat sote-keskuksessa hoidettavissa. Potilaiden siirtely erikoissairaanhoitoon voisi vähentyä.
 Ennen kaikkea vahva ja toimiva perustason sosiaali- ja terveydenhuolto vahvistaisi yhdenvertaisuutta ja tasa-arvoa.
 Hallitusohjelma on optimistinen. Siinä arvioidaan, että seitsemän päivän hoitotakuu voitaisiin saavuttaa jo 1000 lääkärillä.
 Hoitotakuun toteuttaminen tarvitsee rinnalleen mahdollisimman nopeasti sote-uudistuksen. Sosiaali- ja terveyspalvelut pitää siirtää kuntaa suuremmille alueille eli maakuntien järjestettäväksi.
 Hallitusohjelma toki lupaa, että sote-keskusten kehittämisohjelma nivoutuu yhteen soten valmistelun ja toimeenpanon kanssa.
 Maakunnalla pitää olla käsissään perus- ja erikoissairaanhoito sekä sosiaalihuolto. Näin palvelut pelaavat yhteen. Ihminen saa toimivat palvelut siirtyessään vaikkapa erikoissairaanhoidossa tehdystä leikkauksesta kotihoitoon sosiaalipalvelujen piiriin
 Sama pätee mielenterveyspotilaaseen, sillä yksi seitsemässä päivässä toteutettu lääkärillä käynti ei paljoa auta, jos jatkohoito ei toimi.
 Jos lääkärit eivät nykyäänkään halua esimerkiksi syrjäisiin terveyskeskuksiin edes isolla palkalla - miksi mieli yhtäkkiä muuttuisi uuden hallituksen aikana?
 Jos hoitotakuuta kiristetään, mutta rakenteita ei samalla korjata, on riskinä, että kunnat joutuvat hoitamaan kiristyvän hoitotakuun ostamalla palvelut kalliilla yksityiseltä tuottajalta
 Keikkalääkäribisnes tai yksityislääkärifirmat saisivat lisää asiakkaita, ja osa kunnan lääkäreistä voisi siirtyä yksityisen palvelukseen.
 Hallitusohjelma tavoittelee juuri päinvastaista: keikkailevat lääkärit pitäisi korvata nimenomaan vakituisilla.
 Peruspalvelujen vahvistamiseksi on syytä tehdä kaikki mahdollinen sote-uudistuksen lisäksi
 Hallituksen lupaamaa rahaa kehittämisohjelmaan ja hoitotakuun toteuttamiseen on vähän. Tarpeeseen nähden rahaa ei näytä tulevan kuin murto-osa: Koko hallituskaudelle parisataa miljoonaa.
 Rahaa olisi tarvittu enemmän lopputuloksen varmistamiseksi koko Suomessa.
 Se, missä aikataulussa hoitotakuu toteutuu, riippuu paljon siitä, miten kehittämisohjelman toteutuksessa onnistutaan: miten onnistuu esimerkiksi kehittämisrahan kohdentaminen yhdenvertaisesti kaikille sitä kipeästi tarvitseville alueille.
 Muutosta pitää osata johtaa. Käytännön työtä tekevät ihmiset pitää saada mukaan esimerkiksi digitalisaation vaatimiin uusiin toimintatapoihin. Syvällä rintaäänellä voi todeta  Juha Sipilän  hallituksen tapaan, että toimeenpano ratkaisee.
 Selvää on, että käytännössä 7 päivän hoitotakuu voi toteutua vasta useiden vuosien päästä koko maassa.

Analyysi: Hallitusohjelma lupaa hoitoonpääsyn viikossa – voiko se olla totta?


Summary: Tuoreessa hallitusohjelmassa esitetään veronumerokäytännön laajentamista rakennusalan ulkopuolelle.

Telakoilla otetaan käyttöön rakennusalalla toimiva veronumero, linjataan tuoreessa  hallitusohjelmassa .
 Veronumeron tarkoituksena on ehkäistä erityisesti harmaata taloutta ja siitä on saatu hyviä tuloksia rakennusalalla. Meyer Turun telakalta ei haluttu kommentoida Ylelle veronumeron käyttöönottamista.
 Veronumero on tällä hetkellä pakollinen jokaisella, joka työskentelee rakennus- tai asennustyömaalla. Verottajan mukaan veronumeron käytöllä pyritään varmistamaan, että jokainen rakennustyömaalla työskentelevä on Verohallinnon rekisterissä ennen työnteon alkua ja näin verot maksetaan työntekijästä oikein.
 Hallitus aikoo muutenkin lisätä harmaan talouden vastaisia toimia. Veronumeron käyttöönoton tarvetta ja edellytyksiä kartoitetaan myös muille riskialoille, kuten matkailu- ja ravintola-alalle.
 Hallitusohjelma julkistettiin hetki sitten tiedotustilaisuudessa, jota  Yle on seurannut suorana.
 Lue lisää:
 Hallitusohjelma on optimistinen. Siinä arvioidaan, että seitsemän päivän hoitotakuu voitaisiin saavuttaa jo 1000 lääkärillä.
 Hallitusohjelma: Kansallisteatteri ja Kansallismuseo voittajia – kulttuuriministerin salkku keskustalle

Telakoille halutaan käyttöön rakennusalalta tuttu veronumerojärjestelmä – Meyer Turun telakka ei kommentoi linjausta


Summary: Itä-Afrikassa sukupuolivähemmistöjen vaino on arkipäivää.  Mikä on surkean ihmisoikeustilanteen taustalla? Kysy tässä.

Kenian toivottiin korjaavan lainsäädännön karua suhtautumista homoseksuaaleihin. Toisin kävi: alempi oikeusaste katsoi toukokuussa, ettei todisteita homojen syrjinnästä ole.
 Liselott Lindströmin  ja  Simo Ortamon  podcastin voit kuunnella tässä.
 Yli sata vuotta vanha, siirtomaa-ajalta periytyvä laki on Keniassa yhä voimassa. Vaikka vankeusrangaistuksia ei ole viime aikoina määrätty, mahdollistaa laki jopa 14 vuoden vankilatuomion homoseksuaalisista teoista.
 Syrjintä ja vainot ovat yleisiä. Tässä voit kysyä syistä tilanteen taustalla – sekä myös pyrkimyksistä saattaa ihmioikeudet paremmalle tolalle.
 Nyt jumittuneen muutosaloitteen aiemmista vaiheista  voit lukea tästä  .
 Oikeusistuntoa seuranneet aktivistit olivat pettyneitä tuomarien päätökseen Keniassa. Daniel Irungu / EPA
 Liselottin  podcastissa  esittämän lukusuosituksen, Binyavanga Wainaina esseen "Kuinka kirjoittaa Afrikasta"  voit lukea ( englanniksi ) tästä .
 Kommenttipalsta kysymysten esittämiseen on nyt avattu. Kysymyksiä voi esittää kello 1530 asti. Muista asiallisuus!
 Kysymysten esittämiseen tarvitset Yle-tunnuksen.  Sen voit luoda tässä.
 Kenian ohella voit kysyä myös muun Itä-Afrikan - kuten homoseksuaalien vainon vuoksi erityisen synkäksi tunnetun tunnetun Ugandan - tilanteesta.
 Nairobissa asuva Ylen toimittaja Liselott Lindstöm vastaa aihepiiristä esitettyihin kysymyksiin kello 14-16.

Miksi Afrikassa vainotaan sukupuolivähemmistöjä? Miksi Kenian homoseksuaalisuuden kieltävää lakia ei kumottu? Kysy Ylen toimittaja Liselott Lindströmiltä


Summary: Kolilla mitattiin toukokuun ja koko kevään suurin sademäärä.

Toukokuussa tuli vettä keskimääräistä enemmän koko maassa. Runsaimmin satoi maan keski- ja itäosassa sekä paikoin Etelä-Lapissa, missä kuukauden sademäärät olivat yli kaksinkertaisia tavanomaiseen nähden.
 Sademäärät olivat monin paikoin harvinaisen suuria, eli näin runsaita sateita saadaan toukokuussa kerran kymmenessä vuodessa tai harvemmin.
 Joissain paikoissa satoi jopa poikkeuksellisen paljon, eli yhtä runsaita sateita saadaan toukokuussa korkeintaan kolme kertaa sadassa vuodessa. Esimerkiksi Alavuden Sulkavankylän sadeasemalla toukokuun sademäärä oli suurin aseman runsaan 50 vuoden mittaushistoriassa.
 Kuukauden suurin sademäärä, 121,8 millimetriä, mitattiin Lieksan Kolin havaintoasemalla. Pienimmäksi sadekertymät jäivät lounaisrannikolla ja Lapin itäosassa.
 Sysmässä päiväkohtainen ennätys
 Yksittäisen päivän sade-ennätys tehtiin Sysmän Joutsjärven havaintoasemalla 11. toukokuuta, jolloin vuorokaudessa satoi 33,3 millimetriä.
 Kevään eli maalis–toukokuun, sademäärä vaihteli Pohjois-Lapin 70 millimetristä Itä-Suomen noin 200 millimetriin.
 Maan itäosassa sademäärä oli paikoin poikkeuksellisen suuri ja Lapissakin paikoin harvinaisen suuri. Muun muassa Lieksassa ja Savonlinnassa kevään sadekertymä oli suurin 50 vuoteen. Eniten maalis–toukokuun aikana satoi Lieksan Kolin havaintoasemalla, missä sademäärä oli 220,9 millimetriä.
 Toukokuun lämpöennätys tehtiin Länsi-Suomessa
 Toukokuun keskilämpötila oli maan etelä- ja keskiosassa noin 8–10 ja maan pohjoisosassa 4–8 astetta.
 Kuukauden keskilämpötila oli hyvin lähellä pitkän ajan keskiarvoja. Toukokuun ylin lämpötila, 27,8 astetta, mitattiin kuukauden 20. päivä Kokemäen Tulkkilassa sekä 21. päivä Turun Artukaisissa.
 Hellepäiviä, eli päiviä jolloin vuorokauden ylin lämpötila nousee yli 25 asteen, oli toukokuussa yhteensä kuusi. Tämä on kolme päivää enemmän kuin toukokuussa tavallisesti. Kuukauden alin lämpötila, -11,8 astetta, mitattiin kuun 3. päivä Kilpisjärvellä Saana-tunturilla olevalla havaintoasemalla.

Toukokuussa satoi harvinaisen paljon – varsinkin Itä-Suomessa kastuttiin


Summary: Donald Trump aloittaa tänään valtiovierailun tuuliajolla olevassa brexit-Britanniassa.

Tänään Britanniaan saapuvaa  Donald Trumpia  odottaa ikävä yllätys. Viime kesän vierailulta tuttu jättimäinen Trumpia vauvana esittävä ilmapallo  on jälleen saanut luvan nousta Lontoon taivaalle .
 Vastassa ovat myös viime kesän visiitiltä tutut mielenosoitukset. Jopa 250 000 ihmisen odotetaan osallistuvan tiistaina Trumpin vastaiseen protestiin.
 Trumpin vastustajat Britanniassa eivät säästele sanojaan ensimmäisen virallisen valtiovierailun alla.
 Lontoon pormestari  Sadiq Khan  kuvaili Trumpin vastaanottamisen olevan epäbrittiläistä ja  vertasi Observer-lehden artikkelissaan  Yhdysvaltain presidenttiä 30-luvun fasisteihin.
 Oppositiojohtaja  Jeremy Corbyn   kieltäytyi illalliskutsusta . Hänen mielestään Britannian ei pitäisi antaa kunnianosoituksia presidentille, joka käyttää rasismia ja naisvihaa tihkuvaa kieltä.
 Viime vuoden heinäkuulta tuttu Trump -vauva on saanut jälleen lentoluvan.  Andy Rain / EPA
 Kuninkaallinen huomio hivelee Trumpia
 Protestit varmaankin kismittävät herkkähipiäisenä tunnettua Trumpia. Mutta vain hetken, sillä haavoihin on luvassa kuninkaallista balsamia.
 Kunnianosoituksista nauttivaa Trumpia hivelee se, että  maanantaina kuningatar  Elisabet  ottaa hänet virallisesti vastaan  tykinjyräysten säestämänä.
 Mukana ovat Trumpin aikuiset lapset, mikä sopii omaa dynastiaansa rakentavalle presidentille paremmin kuin hyvin. Brittikuninkaallisia rakastava yhdysvaltalaisyleisö näkee Trumpin presidentin toivomassa valossa.
 Kuninkaallisen tason PR:ää ei voi rahalla ostaa. Se syrjäyttää varmasti protestien tuoman harmin yhdysvaltalaisjohtajan mielessä.
 Trump tuo tukea johtaville brexitööreille
 Donald Trump ehti rikkoa valtiovierailujen käytäntöä jo ennen maahan saapumistaan. Hän  kehui EU-eromaakareita  Boris Johnsonia  ja  Nigel Faragea  "hyviksi tyypeiksi" , vaikka vierailumaan poliittisiin kiistoihin ei ole tapana ottaa kantaa.
 Johnson sai presidentiltä myös suosituksen Britannian seuraavaksi pääministeriksi. Trumpin mukaan  Johnson olisi "loistava valinta"  konservatiivipuolueen ja Britannian johtajaksi.
 Trumpilla, Johnsonilla ja Faragella onkin jotain yhteistä.
 Britannian entinen ulkoministeri Boris Johnson  on keskellä oikeusvyyhtiä , jossa häntä syytetään brittikansalle valehtelusta EU-erokampanjan aikana. Faragen  Vote Leave -kampanja rikkoi lakia  käyttäessään liikaa rahaa kampanjointiin vuoden 2016 EU-jäsenyysäänestyksen alla.
 Trump puolestaan on ollut erikoissyyttäjän syynissä Venäjä-kytkösepäilyjen tiimoilta.
 Nigel Farage sai ensimmäisenä brittipoliitikkona kutsun Donald Trumpin juttusille vuonna 2016.  “Britannian täytyy erota EU:sta ilman sopimusta ja lähettää Farage neuvottelemaan”, sanoo Trump nyt.  AOP
 Britanniaa viedään brexitin jälkeisessä erityissuhteessa
 Britanniassa kaikki eivät suinkaan liity Trumpin vastaiseen kuoroon. Monen mielestä Britannian ja Yhdysvaltojen erityissuhdetta täytyy vaalia etenkin nyt, kun Britannia on eromassa tärkeimmästä kauppakumppanistaan EU:sta.
 EU-eroa vaatineet toivovat Yhdysvaltojen kanssa käytävästä kaupasta tilkettä brexitin tuomaan taloudelliseen takapakkiin. Asiantuntijoiden mielestä Atlantin ylittävästä kaupasta ei EU-kaupan korvaajaksi ole.
 Omat riskinsä tuo myös kahdenvälisen kauppakumppanuuden epäsuhta.
 Britanniassa moni pelkää, että Yhdysvallat vaatisi isomman oikeudella elintarvikesääntelyn muuttamista jenkkimallin mukaiseksi vapaakauppasopimuksen ehtona. Tämä toisi Britannian markkinoille esimerkiksi klooripuhdistetun kananlihan.
 Yhdysvaltain Lontoon suurlähettiläs  Woody Johnson  muistutti valtiovierailun alla  myös yhdysvaltalaisyritysten halukkuudesta Britannian julkisen terveydenhuollon palvelujen tuottajiksi.
 Presidentti Donald Trump ja erostaan vastikään ilmoittanut pääministeri Theresa May tapasivat Valkoisessa talossa tammikuussa 2017.  Olivier Doulier / EPA
 Donaldin seikkailu johtajattomassa maassa
 Donald Trump saapuu Britanniaan, jossa pääministeri  Theresa May   on jo ilmoittanut erostaan .
 Virallinen eropäivä konservatiivipuolueen johdosta on perjantaina. Ensi viikolla konservatiivien puheenjohtajapeli eli samalla pääministerikisa käynnistyy toden teolla.
 Theresa May jatkaa pääministerinä uuden konservatiivijohtajan valintaan saakka, mutta käytännössä Britannia on kuitenkin vailla johtajaa jo nyt. Valta haihtui Mayn käsistä eroilmoituksen myötä.
 Brexit-päätöksen jälkimainingeissa ajelehtivan Britannian ruorissa ei ole kapteenia, joten Trumpin valtiovierailulta ei voi odottaa merkittäviä uusia avauksia.
 Donald Trumpille se tuo ennen kaikkea mahdollisuuden paistatella valtiovierailun loisteessa. EU-eron toteuttamistehtävässään epäonnistunut May saattaisi jo mieluummin vetäytyä varjoihin.
 Trumpin kestitseminen pääministeriyden viime metreillä lienee Maylle pelkästään katkera, ei edes katkeransuloinen paikka juhlamenoista huolimatta.
 Lue myös:
 Analyysi: Theresa Mayn seuraaja voi viedä brexit-Britannian lamaantumisesta täyteen kaaokseen
 Britannian-vierailuun valmistautuva Trump kehuu Boris Johnsonia – Meghan Marklen "häijyys" yllätti, mutta Trump uskoo häneen

Donald Trump toivoo Britannian valtiovierailulta kuninkaallista loistetta – protestoijat yrittävät kampittaa pääministerikisaan sekaantuvaa presidenttiä


Tampereen Työväen Teatterin asema ja rahoitus turvataan hallitusohjelmassa, teatteri kertoo. Hallitusohjelma julkaistiin tänään.
 Tampereen Työväen Teatterin valtionosuuksista on ollut vääntöä. Pahimmillaan kaavailut olisivat merkinneet kahden miljoonan euron menetystä teatterille.
 Hallitusohjelman kulttuurilinjaukset otetaan TTT:ssä vastaan tyytyväisinä.
 – Hallitusohjelman kirjaus TTT:sta ja Svenska Teaterninsta on loogista jatkoa ministeri Terhon linjaukselle vuoden takaiseen valtionosuusuudistuskeskusteluun. TTT ja Svenskan ovat olleet kansallisen merkityksensä takia erityisasemassa ja 1970-luvulta lähtien. On hyvä, että näiden asema turvataan tällä tavoin hallitusohjelmatasolla, sanoo TTT:n hallituksen puheenjohtaja  Kai Hintsanen .
 Teatterinjohtaja  Otso Kautto  sanoo, että krijaus kansallisnäyttämöasemasta on "hyvä uutinen".
 – Se mahdollistaa pitkäjänteisen ja korkeaa laatua prioriteettina pitävän taiteellisen linjan edelleen kehittämisen. TTT:n profiili kovatasoisena yhteiskunnallisena ja laitosteatteria uudistavana voimana vahvistuu, Kautto sanoo.
 Lue lisää:
 Teatterinjohtaja iloitsee TTT:n rahojen löytymisestä – Käytännön seikat vielä auki
 Sampo Terho sai kulttuurin vos-uudistukseen 10 miljoonan sijaan 7 miljoonaa euroa – TTT silti turvassa

Tampereen Työväen Teatterin ei tarvitse huolehtia enää: "Hyvä uutinen"


Summary: Uuden, Helsingin Eteläsatamaan kaavaillun arkkitehtuuri- ja designmuseon kohtalo on yhä auki.

Kansallisteatterissa ja Kansallismuseossa huokaistaan tänään todennäköisesti helpotuksesta, kun molemmat kansalliset instituutiot ovat saamassa rahoituksen talojen toiminnan kannalta merkittäviin hankkeisiin.
 Kansallisteatterin 1950-luvulla valmistunut, pienestä näyttämöstä tuttu uudisrakennus on saamassa rahat peruskorjaukseen. Kansallismuseo on puolestaan saamassa rahoituksen laajennusosan rakentamiseen, kunhan sen arkkitehtuurikilpailu ensin ratkeaa.
 Hallitusohjelman mukaan molemmat hankkeet toteutetaan.
 Sen sijaan Uuden arkkitehtuuri- ja designmuseon kohtalo on yhä auki. Uudesta arkkitehtuurin ja designin yhdistävästä museosta todetaan hallitusohjelmassa, että sen toteuttamisen edellytyksiä selvitetään. Se tarkoittaa aikalisää valtiolle.
 Kulttuurin näkökulmasta valtionosuusjärjestelmän (vos) uudistuksen loppuunvieminen on seuraavan hallituksen merkittävin asia. Mekanismilla rahoitetaan Suomen laaja teatteri- ja orkesteriverkosto, ja uudistus on vielä auki esittävien taiteiden osalta.
 Tampereen työväenteatterille ja Svenska Teaternille hallitusohjelma lupaa rahoituksessa erityisaseman “kansallisina päänäyttämöinä”, kun muusikko Jaakko Kuusiston vetämän vos-uudistustyöryhmän esitys olisi vienyt sen Tampereen työväenteatterilta.
 Myös elokuva-ala näyttää voittavan, sillä hallitusohjelmassa luvataan kasvattaa sekä elokuvan että av-alan tuotantotukea.
 Uusi tiede- ja kulttuuriministerin salkku menee Keskustalle.
 Päivitämme juttua

Hallitusohjelma: Kansallisteatteri ja Kansallismuseo voittajia – kulttuuriministerin salkku Keskustalle


Summary: Poliisi tutkii poikkeuksellisen suurta suomalaisyhtiöön kohdistunutta petosta.

Keskusrikospoliisi on aloittanut esitutkinnan liittyen epäiltyyn törkeään petokseen Cargotecissa.
 Suomalaisen pörssiyhtiön palveluksessa olleiden henkilöiden epäillään erehdyttäneen työnantajaltaan noin 14 miljoonaa euroa.
 Poliisi epäilee, että yhtiö on erehdytetty maksamaan rahat ulkomaisten yhtiöiden pankkitileille tekaistuilla laskuilla vuosien 2002–2017 aikana.
 KRP on tehnyt asiassa kiinniottoja ja kotietsintöjä huhtikuussa. Tällä hetkellä on vangittuna yksi henkilö, joka aiemmin toimi pitkään yhtiössä esimiestehtävissä.
 Esitutkinta aloitettiin viime vuoden lopussa. Keskusrikospoliisi tiedotti siitä maanantaina.
 Cargotec vahvistaa tämän ja kertoo, että asia koskee MacGregor-liiketoiminta-aluetta.
 Asiaan epäillään liittyvän myös muita kuin Suomen kansalaisia, eikä poliisi ole toistaiseksi tavoittanut kaikkia osallisiksi epäiltyjä.
 Epäilty törkeä petos on tehty keskusrikospoliisin mukaan erehdyttämällä yhtiö maksamaan ulkomaisille pankkitileille eri projekteihin liittyviksi merkittyjä tekaistuja laskuja. Epäilty rikos on jatkunut pitkään ja teon on syytä epäillä toteutetun erittäin suunnitelmallisella tavalla.
 – Epäillyn rikoksen tuottama taloudellinen hyöty ja asianomistajalle aiheutettu taloudellinen vahinko on Suomen mittakaavassa poikkeuksellinen. Poliisi pyrkii jäljittämään ulkomaille siirrettyä ja mahdollisesti kätkettyä omaisuutta, sanoo tutkinnanjohtaja, rikostarkastaja  Janne Järvinen  Keskusrikospoliisista.
 Cargotec havaitsi epäillyn talousrikoksen omassa sisäisessä selvityksessään, ja se on tehnyt tutkintapyynnön viranomaisille. Epäillyillä väärinkäytöksillä ei ole vaikutusta Cargotecin taloudelliseen tulokseen.
 – Cargotecilla on nollatoleranssi väärinkäytöksiin, ja se tukee kaikin tavoin viranomaisia tapauksen tutkinnassa. Johtuen esitutkinnan keskeneräisyydestä, asiasta ei kerrota tällä hetkellä enempää. MacGregorin tai Cargotecin toiminnassa ei epäillä rikosta, yhtiö tiedottaa.
 Käräjäoikeus on määrännyt syytteen nostamisen määräpäiväksi 22.10.2019.
 Asiasta lisää hetken kuluttua.

Suomalaisen pörssiyhtiön työntekijöiden epäillään vieneen noin 14 miljoonaa euroa tekaistuilla laskuilla: "Suomen mittakaavassa poikkeuksellinen"


Summary: Uuden Musiikin Kilpailu hakee viisuedustajaa yhdessä YleX:n kanssa.

Suomen edustaja vuoden 2020 Euroviisuihin valitaan kaikille jälleen avoimen kilpailun kautta. Uuden Musiikin kilpailu on tuotettu viimeiset kaksi vuotta kutsuartistiperiaatteella. Suomea ovat edustaneet Euroviisuissa vuosi sitten  Saara Aalto  ja tänä keväänä  Darude  ja  Sebastian Rejman .
 – Lähdemme ensi vuoteen jälleen avoimella haulla ja luomme lähivuosille koko musiikkialaa yhdistävän kilpailun, sanoo Ylen UMK:n tuottaja Anssi Autio.
 Avoin ilmoittautuminen sekä Ylen ja yleisön yhteinen valinta euroviisuedustajaksi on saanut myös eniten kannatusta Ylen Viisuvuosi 2020 -palautekyselyssä. Avoimen kisan kannalla oli vastaajista 53 prosenttia (849 ääntä).
 Vetoapua YleX:stä
 Tulevan UMK-kauden tuottamiseen osallistuu musiikkikanava YleX. Yhteistyöllä halutaan löytää tehoa uusien biisien hakuun ja kilpailuun.
 – Tämä tuo uudenlaisia mahdollisuuksia myös osallistuville artisteille. Vuoden Musiikkimediana palkitun YleX:n rooliin kuuluu rakkaus uutta musiikkia kohtaan. Sen tärkeä tehtävä on aina ollut nostaa ja tukea uutta suomalaista musiikkilahjakkuutta, kertovat Ylen UMK:n tuottaja  Anssi Autio  ja YleX:n ohjelmapäällikkö  Hanne Kautto .
 Uuden YleX-yhteistyökuvion myötä UMK-projektissa on tiiviisti ensi kaudella mukana YleX:n musiikkipäällikkö  Tapio Hakanen . Hän vetää tiimiä, joka valitsee artistit UMK:n loppukilpailuun.
 Haku UMK2020-kaudelle käydään 1.-8. marraskuuta 2019 osoitteessa  yle.fi/umk . Yle tiedottaa tulevan kauden käytännöistä lisää lähiaikoina.
 Suomen euroviisuedustaja on valittu Uuden Musiikin Kilpailulla vuodesta 2012 lähtien.

Suomen euroviisuedustaja valitaan jälleen avoimella kilpailulla


Summary: Uhri ja epäilty tunsivat toisensa. Poliisi tutkii teon motiiveja.

Pohjanmaan poliisi jatkaa Kokkolan Marinkaisissa  lauantaina tapahtuneen henkirikoksen  tutkintaa. Ampumavälikohtauksessa kuoli paikkakuntalainen mies, joka oli syntynyt vuonna 1971.
 Epäilty on alustavassa kuulustelussa myöntänyt ampuneensa pari laukausta uhria kohti. Asiaa tutkitaan nimikkeillä murha, törkeä rattijuopumus sekä ampuma-aserikos.
 Epäilty on vuonna 1965 paikkakuntalainen mies. Hänet otettiin kiinni reilut pari tuntia tapahtuneen jälkeen Marinkaisissa. Mies ei tehnyt kiinniotettaessa vastarintaa.
 Epäilty ja uhri tunsivat toisensa. Tapahtuneesta ei poliisin mukaan aiheutunut vaaraa sivullisille. Ampumavälikohtaus sattui vapaa-ajan kiinteistön pihalla.
 Poliisi pyrkii nyt selvittämään teon motiiveja ja jatkaa kuulusteluja. Poliisi ei tutkinnallisista syistä kerro asiasta enempää.

Kokkolan henkirikosta tutkitaan murhana – epäilty myöntää ampuneensa uhria kohti


Summary: Luonnonkosmetiikan suosio on kasvanut kohisten viime vuosina.

Nenään leijailee eteeristen öljyjen tuoksu. Sitruunaa, inkivääriä, ripaus vaniljaa. Tuoksun lähde on Riihimäellä sijaitseva Flow Cosmetics, joka valmistaa luonnonkosmetiikkaa. Tuotteiden kysyntä ja valikoima on kasvanut viime vuosina, niinpä yrityksen toimintilojakin on pitänyt laajentaa. Työntekijöitä on tällä hetkellä yhdeksän.
 – Ihmiset haluavat enemmän kiinnittää huomiota ympäristöasioihin ja myös siihen, että oman kehon kemikaalikuormaa ei kasvateta, tuumaa kosmetiikkayrittäjä  Riitta Jänkälä  luonnonkosmetiikan suosion syitä.
 Ekokosmetologina Hämeenlinnassa toimiva  Birgit Virtanen  on hänkin huomannut luonnonkosmetiikan voiman. Luonnonmukaisuuteen täysin viisi vuotta siirtynyt Virtanen sanoo kiinnostuksen kasvaneen nimenomaan viime vuosina. Moni on syönyt ensin luomuruokaa ja sitten alkanut miettiä, mitä laittaa iholleen: ei enää lisä- eikä synteettisiä aineita.
 Virtasen kokemuksen mukaan luonnonmukaisuus ei ole pelkästään naisten juttu. Siitä ovat kiinnostuneet kaikenikäiset.
 – Myös miehet. Nuoret miehet, ja myös iäkkäämmät.
 Luonnonkosmetiikka myös sertifioitua
 Erilaiset kasviöljyt, yrtit ja kasviuutteet ovat tyypillisiä luonnonkosmetiikan ainesosia. Tuotteita löytyy laidasta laitaan: palasaippuoista erilaisiin voiteisiin ja meikeistä hiustuotteisiin. Luonnon kataja ja kanerva tai nokkonen saattavat päätyä saippuaan.
 Luonnonkosmetiikan valmistajien ja maahantuojien oma yhdistys, Pro luonnonkosmetiikka ry, muistuttaa, että aidon luonnonkosmetiikan tunnistaa sertifikaatista. Sertifikaatti kertoo, että tuotteen valmistusaineluettelon on tarkastanut ja hyväksynyt riippumaton asiantuntija.
 Sertifioitu luonnonkosmetiikka tarkoittaa myös sitä, että tuotteita ei ole testattu eläinkokeilla, niihin ei ole käytetty uhanalaisia kasveja tai geenimuunneltuja raaka-aineita. Tuotteissa käytetyt mineraalit eivät saa tuhota maisemaa tai saastuttaa ympäristöä.
 Lisäksi on joukko kiellettyjä aineita, joita sertifioidusta luonnonkosmetiikassa ei saa olla. Esimerkiksi synteettiset öljyt ja hajusteet ovat kiellettyjä, kuin myös silikonit ja mineraaliöljyt, kuten parafiini ja vaseliini, kertoo Pro Luonnonkosmetiikka nettisivuillaan.
 Ylitarkastaja  Terhi Tauriala-Rajala  kertoo, että lainsäädäntöä valvovaan Tukesiin tulee nykyään paljon yhteydenottoja luonnonkosmetiikkaan liittyen.
 – Ihmiset selkeästi haluavat tietoa: mistä on kysymys, mitä valmisteet ovat ja ovatko ne ok.
 Ihmisten kemikaalitiedonnälkään Tukesilla on parhaillaan käynnissä myös Luulot pois kemikaaleista -kampanja.  Kampanjan nettisivuilta  löytyy tietoa myös kosmetiikasta.
 Huoli hyvinvoinnista lisää kasvua
 Tällä hetkellä luonnonkosmetiikkamarkkinat ovat noin viisi prosenttia kosmetiikan kokonaismarkkinoista Suomessa. Kyse on arviosta, joka perustuu eri kosmetiikkatilastoihin ja markkina-analyyseihin.
 Organic Monitorin (nykyään Ecovia Intelligence) tekemän tutkimuksen mukaan luonnonkosmetiikan osuus Suomessa oli vuonna 2015 vajaa puolitoista prosenttia koko kosmetiikkamarkkinasta.
 Pro luonnonkosmetiikka ry kysyi äskettäin jäsenyrityksiltään luonnonkosmetiikan myynnistä. Kyselyyn vastasi 20 alan yritystä. Vastausten perusteella myynti on kasvanut viime vuonna yli viidenneksellä ollen 18,6 miljoonaa euroa. Aiheesta ovat kirjoittaneet muun muassa  Maaseudun Tulevaisuus  ja  MTV .
 Yhdistyksen mukaan kasvun taustalla on ympäristökeskustelun ja kemikaalikuorman taltuttamisen lisäksi hyvinvointi.
 Monet kosmetiikkayritykset ovat laajentaneet valikoimaansa ja tuoneet perinteisten kosmetiikkatuotteiden rinnalle luonnonkosmetiikkaa. Sitä löytyy entistä enemmän myös tavaratalojen ja vähittäismyymälöiden kosmetiikkahyllyistä.
 Ainesosat vaikuttavat turvallisuuteen
 Kosmetiikkaa ja luonnonkosmetiikkaa koskevat samat  asetukset ja lait . Siinä mielessä kaiken kosmetiikan pitää olla yhtä turvallista.
 – Kosmetiikan turvallisuuteen vaikuttavat ne ainesosat, mitkä valmistaja valintansa mukaan valitsee kyseenomaiseen valmisteeseen. Tietysti turvallisuuteen vaikuttaa myös se, millä tavalla tuote on valmistettu. Kosmetiikka tulisi valmistaa hyviä tuotantotapoja noudattaen, sanoo ylitarkastaja Terhi Tauriala-Rajala Tukesista.
 Suomessa kosmetiikkalainsäädäntöä valvoo Tukesin lisäksi myös Tulli.
 Kosmetiikkayrittäjät Riitta Jänkälä (vas.) ja Suvi Kunnari vahvistavat sen, että luonnonkosmetiikan kysyntä kasvaa. Tiina Kokko / Yle
 Sana luonto tai luonnonmukaisuus vievät ajatukset puhtauteen, mutta onko luonnonkosmetiikka turvallisempaa kuin synteettisesti valmistettu kosmetiikka?
 – Mikäli olen ymmärtänyt oikein, tällä hetkellä ei ole sellaista näyttöä olemassa, jolla pystyttäisiin osoittamaan tällainen väite todeksi. Jos ajatellaan luontoa, niin eihän luonnossa suinkaan kaikki kasvit, sienet tai muut vastaavat ole välttämättä turvallisia. Kyllä riskejä myös luonnosta peräisin oleviin ainesosiin liittyy, Tauriala-Rajala muistuttaa.
 Yleisimpiä kosmetiikan aiheuttamia haittavaikutuksia ovat erilaiset ärsytysoireet, herkistymiset ja allergia. Vastaavia oireita voi saada siis myös luonnonkosmetiikasta.
 INCI-nimi paljastaa kemikaalit
 Niin luonnonkosmetiikan kuin muunkin kosmetiikan valmistajan velvollisuus on tehdä lainsäädännön mukaiset pakkausmerkinnät. Suomessa merkinnät pitää kirjoittaa sekä suomeksi että ruotsiksi.
 Kosmetiikasta pitää löytyä myös ainesosaluettelo. Siihen pitää merkitä kaikki, mitä valmis valmiste sisältää. Luettelon alussa pitää olla sana "ingredients", ja kosmetiikan ainesosat on ilmoitettava kansainvälisillä INCI-nimillä. Merkinnät helpottavat esimerkiksi muualla Euroopassa valmistettujen tuotteiden ainesosien tunnistamisessa.
 Kosmetiikka sanastoa löytyy suomeksi muun muassa  Incihaku.fi -sivustolta ja  Teknokemian Yhdistyksen  verkkosivuilta.
 Tauriala-Rajala huomauttaa, että luonnonkosmetiikka ei ole kemikaalitonta, vaikka ainesosat olisikin uutettu luonnosta saatavista kasveista. Kemikaaleja on kaikkialla. Eri asia on se, mitkä kemikaalit ovat haitallisia ja mitkä eivät. Monet valitsevat luonnonkosmetiikan siksi, että välttyisivät synteettisiltä kemikaaleilta.
 Kemikaalikuormaansa  voi vähentää käyttämällä kemikaaleja harkiten ja esimerkiksi valitsemalla tuotteita, joissa ainesosia on yksinkertaisesti vähemmän.
 – Kannattaa katsella pakkausmerkintöjä ja tehdä vertailua. Jos haluaa vähentää kemikaalikuormaansa, kannattaa käyttää mahdollisimman vähän ainesosia sisältäviä kosmeettisia aineita, Terhi Tauriala-Rajala vahvistaa.
 Mitä ajatuksia juttu herättää? Voit keskustella aiheesta klo 22 saakka.
 Lue myös:
 Testaa oma kemikalikuormasi
 Ihmisessä piilee kemikaalicoctail

Yhä useampi pohtii, mitä ihollensa levittää – luonnonkosmetiikasta tuli hitti, koska kehon kemikaalikuorma huolettaa


Summary: RT-kanavan kampanja Yhdysvalloissa on tyyppiesimerkki siitä, kuinka palturilla yritetään aiheuttaa epävakautta.

Yhdysvalloissa toimivalla ja venäläisten omistamalla tv-kanavalla RT Americalla on ollut voimakas kampanja 5G-verkon terveysriskeistä. Kanavalla on pitkin talvea ja kevättä tehty lukuisia juttuja siitä, kuinka uuden sukupolven 5G-verkko sairastuttaa ihmisiä.
 Yhden jutun kärki on siinä, että 5G-verkon säteily lisää aivo- ja muiden syöpien riskiä, hedelmättömyyttä, autismia ja vaikka Alzheimerin tautia. Toisessa jutussa kauhukuvia maalaillaan lasten kautta. Jutun mukaan 5G altistaa lapset syöville, nenäverenvuodoille ja oppimisvaikeuksille.
 Linkki yhteen valaisevaan RT American juttuun  "A Dangerous Experiment of Humanity"  löytyy tästä.
 Terveyshaitoista ei tieteellistä näyttöä
 Keskustelu kännykkäverkkojen säteilyn vaaroista on entuudestaan tuttua ja se on ollut jatkuvaa. Tukiasemien ja kännyköiden lähettämän säteilyn mahdollisista terveysriskeistä on kinattu vuosikaudet.
 Valtaosa kännykkäverkkoja ja tukiasemia koskevasta tieteellisestä tutkimuksesta kiistää väitteen siitä, että verkkojen säteily aiheuttaisi terveyshaittoja. Näin todetaan muun muassa  Suomen säteilyturvakeskuksen  omissa selvityksissä.
 RT American jutuissa ei olekaan viitattu yhteenkään vertaisarvioituun tutkimukseen. Jutut eivät pohjaa tietoon, vaan lähinnä 5G-verkkoja vastustavien henkilöiden näkemyksiin.
 Monissa jutuissa "asiantuntijana" käytetty  Sharon Goldberg  toteaa muun muassa, että "langattoman verkon säteilyllä on biologisia vaikutuksia. Piste." Eräässä haastattelussa hän arvioi painokkaasti, että "ihmisten sairastumisesta syöpään on selvää näyttöä. Siitä ei ole epäilystäkään."
 Goldbergilla ei ole kuitenkaan esittää näiden väitteensä tueksi mitään tutkimusta tai selvitystä.
 Viime syksynä Los Angelesin 5G-messuilla esineiden internet oli kuumista kuumin keskustelunaihe. Venäläiset ovat alan teknologiassa takamatkalla. Mike Nelson / EPA
 Terveysuhkat ovat oiva paniikin aihe
 RT-kanava on Kremlin ohjauksessa ja tunnettu siitä, että sen välittämät jutut on usein tehty Venäjän hallinnon kannalta myönteiseen ja lännen näkövinkkelistä kielteiseen sävyyn.
 Kiinnostavaa RT American kampanjassa on sen voima ja se, että se on suunnattu nimenomaan länsimaiselle yleisölle. Juttujen päämäärä vaikuttaa olevan pyrkimys synnyttää paniikkia ja eripuraa tavallisten kansalaisten keskuudessa.
 Asiantuntijoiden mukaan terveyteen liittyvät asiat ovat erinomainen ase lietsoa epävarmuutta ja pelkoa ihmisten kesken sekä kasvattaa epäluottamusta kansan ja hallitusten välillä. Terveytensä edestä pelkäävät ihmiset ovat demokratiassa vaikeasti hallittavia ja arvaamattomia.
 5G-verkkojen kohdalla terveys linkittyy arkipäiväiseen elämään ja ihmisten elinympäristöön. Tukiasemia on kaikkialla, joten kansalaiset ovat 5G-verkkojen aiheuttaman säteilyn vaikutuksen alaisena kaikkialla.
 Uuden aallon radioaallot turvallisempia
 5G-teknologia-asiantuntijat katsovat, että uuden sukupolven teknologia itse asiassa vähentää entisestään mahdollisia terveysriskejä.
 5G:n korkeammat radiotaajuudet ovat ihmisille vaarattomampia, koska nämä radioaallot läpäisevät esimerkiksi ihoa huonommin kuin nyt käytössä olevat taajuudet.
 RT American levittäminen maailmanlopun terveysskenaarioiden voimaa lisää tietysti se, että viidennen sukupolven mobiiliteknologia on valtavan suuri harppaus verkkoteknologiassa. Sen myötä on mahdollista luoda esineiden internet, jossa tietokoneet, ajoneuvot, kodinkoneet, älypuhelimet ja sairaalateknologia kommunikoivat keskenään.
 Liikkuvan informaation määrän kasvaessa näin rajusti myös pelko terveyshaitoista saa aivan uudet mittasuhteet.
 .
 Langaton laajakaista on kymmenkertaisesti nykyistä nopeampi. Xu Minhao / AOP
 Oma 5G-lehmä ojassa
 RT-kanavan välittämällä palturilla on presidentti  Vladimir Putinin  hallitsemalla Venäjälle taloudellista merkitystä. Putin julisti menneenä talvena venäläisten oman 5G-verkon kehittelyn alkaneen. Teknologinen takamatka länteen on kuitenkin ilmiselvä.
 Tilanne saattaa kuitenkin muuttua, mikäli ihmiset lännessä alkavat suhtautua epäillen 5G-teknologiaan nähden sen terveysriskinä. Asiantuntijoiden mukaan kansalaisten vastustus saattaisi ainakin joissain tapauksissa hidastaa uuden teknologian kehittämistä ja käyttöönottoa.
 Demokratioissa kansalaismielipiteellä kun on merkitystä.
 – Kreml nauttisi suuresti, jos demokraattiset hallitukset jäisivät jumiin riitoihin 5G:n ympäristö- ja terveysuhkista, arvioi  Molly McKew  disinformaatiota tutkivasta Fianna Strategies -yhtiöstä  New York Timesille.
 Lisää aiheesta:
 5G-teknologia voi mullistaa viihteen, teollisuuden ja liikenteen – samalla yksityisyys kapenee ja hybridisodankäynnille tulee uusia keinoja
 "Euroopan poliittinen sekaannus vastaa Venäjän etuja" – Hanna Smith vastasi yleisön kysymyksiin Moskovan verkkovaikutuksesta eurovaaleissa
 New York Times: Your 5G Phone Won’t Hurt You. But Russia Wants You to Think Otherwise.
 DR: 5G-modstandere spreder russisk misinformation i Danmark

5G-verkko syövyttää aivot, julistaa venäläinen tv-kanava – jutuilla luodaan sekasortoa lännessä


Summary: Suomi ja Venäjä parantavat parhaillaan yhdessä Suomesta Venäjälle virtaavan Vuoksi-joen kalakantaa. Voimayhtiöt saatetaan velvoittaa rakentamaan jokeen kalatiet vaelluskaloille.

Elinkeino-, liikenne- ja ympäristökeskus (ELY)

Vesi kuohuu ja pulppuaa, kun kaivuri pudottaa kauhallisen soraa Imatran halki virtaavan Vuoksi-joen syövereihin. Olemme Vuoksella Imatrankosken alapuolella Mellonlahdella. Takana siintää voimayhtiö Fortumin omistama Imatrankosken voimalaitos.
 Meneillään on sopivan kutupaikan rakentaminen Vuoksessa eläville taimenille.
 – Kaloille tehdään suojapaikkoja, ja toisaalta pyritään estämään tämän alueen ajoittainen kuivuminen. Tarkoituksena on, että tässä olisi aina vettä, kertoo Kaakkois-Suomen ely-keskuksen vesistösuunnittelija  Markus Tapaninen .
 Paikan ongelmana on, että Fortumin voimalaitos säännöstelee voimakkaasti vettä sähköntuotannon vaatimusten mukaan. Veden pinta voi vaihdella kutupaikalla jopa metrin vuorokauden aikana.
 Kutupaikan rakentamista Vuoksen Mellonlahdella. Kare Lehtonen/Yle
 Kalakantaa pyritään palauttamaan
 Mellonlahden kutupaikan kunnostaminen on osa Vuoksen kunnostamista, jolla pyritään palauttamaan joelle ainakin osa sen aikoinaan runsaasta kalakannasta.
 Vuoksi oli ennen valjastamistaan 1920–1930-luvulla Suomen parhaimpia kalajokia.
 – Tänne on tullut kalastajia ympäri maailmaa, mutta nyt kalakannat ovat vesistörakentamisen vaikutuksesta taantuneet, Kaakkois-Suomen ely-keskuksen vesitalousasiantuntija  Pekka Vähänäkki  sanoo.
 Vuoksi alkaa Saimaalta Imatran kohdalla ja laskee Laatokkaan Priozerskin kaupungin eli Käkisalmen kohdalla Venäjällä. Joen pituus on 162 kilometriä, joista 13 kilometriä on Suomen puolella. Ennen viime sodan jälkeisiä alueluovutuksia Vuoksi oli kokonaan Suomen puolella.
 Rajan ylittävää yhteistyötä
 Suomi ja Venäjä tekevät nyt yhteistyötä Vuoksen kunnostamisessa, jonka yhtenä osana on kutupaikkojen rakentaminen.
 Tämän lisäksi Vuoksen jokiluonnon tilaa tutkitaan tarkasti. Tarkoituksena on esimerkiksi selvittää, onko täplärapu levinnyt Suomen puolelta myös Venäjän puolelle Vuoksessa.
 – Tässä pyritään siihen, että säilytetään tuleville sukupolville Vuoksen vielä jäljellä olevat luontoarvot, Kaakkois-Suomen ely-keskuksen vesitalousasiantuntija Pekka Vähänäkki sanoo.
 – Yhteistyön keskiössä ovat kala-asiat, mutta myös Vuoksen rantaluonto ja sen tutkimukset, Vahänäkki sanoo.
 Nykyään kalat pääsevät kiertämään Imatrankosken voimalaitoksen kaupunkipuroa pitkin.  Kalle Schönberg/Yle
 Fortumille mahdollisesti lisävelvoitteita
 Suomen puolella Luonnonvarakeskus Luke selvittää Fortumin kahden voimalan kalakannoille aiheuttamat vahingot. Molemmat voimalat valmistuivat jo 1920-luvun lopulla.
 Nykyään Fortum korvaa vahinkoja istuttamalla kalaa Vuokseen. Tähän voi kuitenkin tulla muutos. Asiaa käsittelevä Varsinais-Suomen ely-keskus voi Luken raportin pohjalta hakea Fortumin korvausvelvollisuuden muutosta.
 – Yksi mahdollisuus on tehdä lisää näitä kutupaikkoja. Toinen mahdollisuus on tehdä kalasporras Tainionkoskeen, Pekka Vähänäkki sanoo.
 Tainionkoski on Fortumin ensimmäinen voimalaitos Vuoksessa Saimaalta lähdettäessä. Alempana olevaan Imatrankosken voimalaan on jo tehty padon  ohittava kaupunkipuro , jonka kautta kalat voivat uida voimalan ohitse.
 Imatran kaupunkipuroa pitkin kalat voivat päästä ohittamaan Imatrankosken voimalaitoksen. Kalle Schönberg / Yle
 Kaupunkipuro on toiminut erittäin hyvin. Joessa elävät taimenet pääsevät sitä kautta siirtymään voimalan ohitse, mutta samalla siitä on muodostunut myös merkittävä taimenten kutupaikka joessa. Purossa on mitattu ennätysmääriä taimenen poikasia.
 Jos ylempänä olevaan Tainionkoskeen tulee samanlainen puro tai kalaporras kuin Imatrankoskessa, kaloille avautuu vapaa kulku Suomen rajalta aina Saimaalle saakka.
 Reitti Laatokalta Saimaalle voi avautua
 Venäjän puolella Vuoksessa on kaksi voimalaitosta. Nykyään vaelluskalojen, esimerkiksi Laatokan järvilohen, nousu pysähtyy Lesogorskin voimalaitokseen entisen Jääsken kirkonkylän kohdalla noin 10 kilometrin päähän Suomen rajasta.
 Tämän jälkeen Venäjällä on Vuoksessa vielä Svetogorskin voimala aivan Suomen rajalla.
 Kummassakaan voimalaitoksessa ei ole kalaportaita. Pekka Vähänäkki uskoo, että Suomen ja Venäjän välisen Rivergo-hankkeen lopputuloksena myös Venäjän puolen voimalaitoksiin tulee kalaportaat.
 – Se on ihan realistista. Tosin kun venäläisten kanssa asioista keskustellaan, niin voi mennä vielä jokunen vuosi, ennen kuin lohi tänne pääsee. Uskon kuitenkin ehdottomasti, että näin vielä tapahtuu.
 Laatokan järvilohelle voi siis avautua reitti Laatokalta aina Saimaalle saakka, jos molempien maiden voimayhtiöt velvoitetaan tekemään kalaportaat voimalaitoksiinsa.
 Taimen uiskentelemassa Imatran kaupunkipurossa. Tommi Parkkinen / Yle
 Sopimukset velvoittavat
 Ely-keskuksen kalatalousasiantuntija Pekka Vähänäkin mukaan Suomen ja Venäjän väliset sopimukset velvoittavat jo nykyään molemmat maat poistamaan esteet vaelluskaloilta.
 – Suomen ja Venäjän välisen rajavesisopimuksen mukaan kaloilla pitää olla rajajoissa vapaa kulku eikä Vuoksi ole mielestäni poikkeus tästä, Vähänäkki sanoo.
 Myös riskit tutkitaan
 Vaelluskalojen nousu Laatokasta Saimaalle olisi uusi ilmiö. Laatokan lohi ei ole nähtävästi koskaan aikaisemmin päässyt nousemaan Saimaalle saakka, ei edes silloin, kun  Vuoksi virtasi vapaana . Tämä johtuu siitä, että Imatrankoski on ollut liian suuri luonnollinen este kalan nousulle.
 Luonnonvarakeskuksessa aiotaankin tutkia myös, millaisia riskejä Laatokan lohen nousulla voisi olla Saimaan luonnolle järviluonnolle.
 – Siihen liittyy sekä riskejä että mahdollisuuksia. Kalataudit ovat suurin riski. Pitää selvittää onko tällaista riskiä olemassa. Myös Laatokan lohen geneettinen vaikutus Saimaan lohikantaan pitää selvittää, Luonnonvarakeskuksen erikoistutkija Teppo Vehanen sanoo.
 Lue seuraavaksi:   Tässäkö ratkaisu vuosikymmenten lohiongelmaan? Keskelle kaupunkia rakennettu tekopuro kuhisee taimenia: "Olemme tosi yllättyneitä"

Laatokan lohi voi tulevaisuudessa nousta Venäjältä aina Saimaalle saakka – saattaa levittää uhkaavia kalatauteja


Eduskunnan kansliaan luovutetaan tänään iltapäivällä kansalaisaloite, jossa vaaditaan tyttöjen sukuelinten silpomisen kieltämistä erillisellä lailla.
 Kansalaisaloite keräsi 61 266 allekirjoitusta. Sen luovuttavat Suomen World Visionin ohjelmajohtaja  Annette Gothóni  ja asiantuntija  Ujuni Ahmed  sekä Finlaysonin luova johtaja  Jukka Kurttila .
 – Erillislaki olisi tärkeä tuki ennalta ehkäisevään työhön ja vanhempien asenteiden muuttamiseen. Kun silpominen on selkeästi laissa kielletty, eri viranomaisten on helpompi ottaa se puheeksi hyvissä ajoin, Annette Gothóni sanoo.
 Silpominen katsotaan Suomen nykylainsäädännössä törkeäksi pahoinpitelyksi.
 – Ongelmana on se, etteivät tyttöjään silpovat ihmiset pidä silpomista pahoinpitelynä. Nykyinen lainsäädäntö ei ole riittävä. Erillislaki tarvitaan tyttöjen suojelemiseksi, asiantuntija Ujuni Ahmed sanoo.
 Muutos tulossa
 Maailmassa elää noin 200 miljoonaa silvottua tyttöä ja naista. Yli kolme miljoonaa tyttöä silvotaan edelleen vuosittain. Silpomisväkivalta koskettaa myös suomalaisia tyttöjä. Terveyden ja hyvinvoinnin laitos (THL) arvioi, että Suomessa asuu noin 3000 tyttöä, jotka ovat vaarassa joutua silvotuiksi.
 Tuleva hallitus onkin jo ottanut selvän kannan asiaan, joka selviää Iltalehden  julkaisemasta  135-sivuisesta hallitusohjelmasta.
 – Intersukupuolisten lasten itsemääräämisoikeutta vahvistetaan ja luovutaan pienten lasten kosmeettisesta, ei-lääketieteellisestä sukuelinkirurgiasta, lukee hallitusohjelmassa.
 Hallitusohjelma julkistaan tänään Oodi-kirjastossa. Tästä  linkistä  pääset seuraamaan tilaisuutta suorana kello 10.15 alkaen.

Kansalaisaloite silpomisen kieltävästä erillislaista etenee eduskuntaan


Summary: Etelä-Korean media kertoi aiemmin, että useita pohjoiskorealaisia virkamiehiä olisi teloitettu ja laitettu työleireille.

Pohjoiskorealainen huippuvirkamies, jonka luultiin joutuneen rangaistusleirille, onkin nähty virallisessa tilaisuudessa johtaja  Kim Jong-unin  seurassa.
 Eteläkorealainen Chosun Ilbo -lehti uutisoi perjantaina, että keskeisessä tehtävässä Yhdysvaltain ja Pohjois-Korean huippukokouksessa toiminut  Kim Yong-chol   olisi lähetetty lähetetty pakkotyö- ja uudelleenkoulutusleirille .
 Pohjois-Korean valtion uutistoimisto KCNA kuitenkin raportoi maanantaiaamuna, että Kim Yong-chol on nähty sunnuntaina Kim Jong-unin ja muiden korkeiden virkamiesten seurueessa. Pohjois-Korean johtaja ja hänen vaimonsa  Ri Sol-ju  osallistuivat virkamiesten kanssa Pohjois-Korean armeijan upseerien vaimojen musiikkiesitykseen.
 Kim Yong-chol on ollut Pohjois-Korean pääneuvottelija maan ydinohjelmaa koskevissa neuvotteluissa. Hän toimi Yhdysvaltain ulkoministerin  Mike Pompeon  neuvottelukumppanina ennen helmikuussa Vietnamin Hanoissa järjestettyä Yhdysvaltain ja Pohjois-Korean huippukokousta.
 Kokouksessa Yhdysvallat ja Pohjois-Korea neuvottelivat Pohjois-Korean ydinaseriisunnasta ja talouspakotteiden poistosta.
 Huippukokous päättyi tuloksettomana, ja Etelä-Korean media kertoi Pohjois-Korean hallinnon teloittaneen ja määränneen pakkotyöhön kokoukseen osallistuneita korkea-arvoisia virkamiehiä.
 Etelä-Korean media on uutisoinut välillä vääriä tietoja Pohjois-Korean valtaeliitistä. Tiedonhankintaa vaikeuttaa se, että Pohjois-Korean hallinto säätelee tarkasti tiedonvälitystä.
 Lisää aiheesta:
 Lehti: Pohjois-Korean johtaja Kim Jong-un aloitti puhdistukset epäonnistuneen huippukokouksen jälkeen – virkamiehiä teloitettu ja lähetetty leireille

Kim Jong-unin luottomies ei joutunutkaan pakkotyöhön Trump-huippukokouksen epäonnistumisen takia – nähty konsertissa johtajan rinnalla


Summary: Kuluneella viikolla suomalaiset riehaantuivat jääkiekon MM-kullasta, Saksassa osoitettiin mieltä ilmastopolitiikasta ja Pariisissa pääsi liukumaan vaijerilla Eiffel-tornista. Kokosimme yhteen viikon näyttävimpiä uutiskuvia.

Kultaleijonat palasivat maanantaina Helsinkiin. Kuvassa joukkueen kapteeni Marko "Mörkö" Anttila. Roni Rekomaa / Lehtikuva
 Siivooja pesi kelloliikkeen ikkunoita Kiinan Pekingissä 27. toukokuuta. Wu Hong / EPA
 Palestiinalainen nuori sytyttää ilotulitteita Gazassa 29. toukokuuta. Muslimit juhlivat Ramadanin pyhää kuukautta rukoilemalla yön aikana sekä paastoamalla auringonnousun ja -laskun välillä. Mohammed Saber / EPA
 Nuoret saksalaiset ovat tyytymättömiä CDU:n uuden puoluejohtajan Annegret Kramp-Karrenbauerin ilmastopolitiikkaan ja hänen yritykseen rajoittaa tubettajien ilmaisuvapautta. Ilmastomielenosoitus liittokansleriviraston edessä keskiviikkona 29. toukokuuta. Dan Ekholm / Yle
 Mies laski vaijerilla alas Pariisin Eiffel-tornin toisen kerroksen tasanteelta 30. toukokuuta. Christophe Petit Tesson / EPA
 Gotthardin solatie avattiin liikenteelle kesän ajaksi Sveitsissä 30. toukokuuta. Matkailureittinä solatie on kesäisin ahkerassa käytössä, mutta talvisin suljettu. Pablo Gianinazzi / EPA
 Yhdysvaltain presidentti Donald Trump saapumassa lentotukikohtaan Marylandissa 30. toukokuuta. Brendan Smialowski / AFP
 Yhdysvaltain ilmavoimien akatemian valmistujaiset Colorado Springissä näyttivät varsin riehakkailta. Chet Strange / AFP
 Ohjaaja Antti J. Jokisen Helene Schjerfbeckistä kertovaa Helene -elokuvaa filmattiin Hyvinkäällä perjantaina 31. toukokuuta. Mikko Stig / Lehtikuva
 Kuvataiteilija Susanne Gottbergin Kolmas tekijä -näyttely on Helsingin Taidehallin kesänäyttely. Laura Ukkonen / Lehtikuva
 Llibanonilainen viulusti Ara Malakian esiintymässä Meksikossa 31. toukokuuta. Francisco Guasco / EPA
 Yhdysvaltalainen laulaja Janelle Monáe esiintyi Barcelonan Primavera-musiikkifestivaaleilla myöhään  perjantai-iltana. Alejandro Garcia / EPA
 Muslimit rukoilivat Arabiemiirikuntien pääkaupungissa Abu Dhabissa varhain lauantaiaamuna. Karim Sahib / AFP
 Yuri Rhodenborgh näytti esimerkkiä huimasta nuorallakävelystä Hollannin Rotterdamissa kesäkuun ensimmäisenä päivänä. Robin Utrecht / AFP
 Vietnamilaista naista kuvattiin lootuslammessa 2. kesäkuuta. Manan Vatsyayana / AFP

Kultajuhlat Mantalla ja viikon muita uutiskuvia